Батареяларнинг портлаши: сабаб ва оқибатлари, ҳимояланиш усуллари - Terabayt.Uz\nЁниб ёки портлаб кетувчи аккумуляторлар – мобиль қурилмалар фойдаланувчиларининг хавфсирашига сабаб бўлувчи асосий омиллардан биридир. Бу бежиз эмас, албатта – кейинги пайтларда шунақа салбий ҳолатлар учраб турибди. Шу боис бугун сизларга бу борада керакли маълумотларни етказиб, зарурий тавсияларни беришга қарор қилдик.\nГарчи бу борада энг шов-шувли воқеалар Galaxy Note 7 ҳамда айрим Apple маҳсулотлари билан боғлиқ бўлса-да, бунгача ҳам батареяларнинг портлаши ҳоллари учраган. Тағин, фақат смартфон ва планшетларда эмас, балки ҳар хил турдаги қурилмаларда.\nМасалан, 2006 йили ноутбук ишлаб чиқарувчи кўплаб йирик компаниялар, жумладан – Apple, Dell, Lenovo, Fujitsu, Hitachi, Sharp ва Sony ўзларининг минглаб, ҳатто юз минглаб маҳсулотларини бозордан қайтариб ола бошлаганлар. Сабаби битта – ҳар хил моделдаги ноутбукларга ўрнатилган Sony аккумуляторларидаги дефект. У сабабли кўплаб гаджетлар портлаб кетган.\n2009 йили эса бир нечта iPhone ва iPod Touch қурилмалари умуман тушунарсиз сабабларга кўра ёниб кета бошлаганида, яна батареяларнинг хавфлилиги масаласи кун тартибига кўтарилди.\nБунақа муаммоларга бошқа девайслар соҳиблари ҳам дуч келишган. Аккумуляторларнинг аланга олиб ёки портлаб кетиши Samsung Galaxy S II смартфонларида, Apple PowerBook ноутбукларида ва ҳатто тугмачали Nokia 8210 телефонларида ҳам қайд этилган.\nБатареяларнинг портлаши ҳақидаги хабарлар тобора кўпая борди, хусусан, ўтган 2016 йили бу борада жуда кўп ҳолатларга дуч келинди. Январь ойида Sony Xperia T3, февралда Lenovo A6000, март ойида – iPhone 6, апрелда бўлса LG Optimus F6 портлаб кетган. Июнда Samsung GALAXY S5, кейинги ойда Xiaomi смартфони, августда – iPhone 6 айни шу – аккумулятор носозлиги сабабли ёниб кетган. Сентябрь эса Galaxy Note 7 смартфонларининг кўп сонли портлашларига бой тарзда ўтди, октябрда бўлса қувватлантиришга қўйилган iPhone 7 сабабли машина ёниб кетди. Ноябрда АҚШдаги уйлардан бирида гироскутер портлаши бир миллион долларлик моддий зарар келтирди.\nМана, 2017 йил ҳам портлашлардан холи кечмаяпти. Январда HP 100 мингта ноутбукини батареядаги ишкал сабабли қайтариб олишини маълум қилди. Февралда эса, худди шу сабабларга кўра, Apple 88 минг дона iPhone 6S смартфонларини қайтариб олишга мажбур бўлди. Мартда эса умуман кутилмаган ҳодиса юз берди – самолёт бортида йўловчи аёлнинг қулоғидаги симсиз қулоқчин ёниб кетди!\nКўриб чиққанимиздек, батареяларнинг ёниб/портлаб кетиши хавфи фақат смартфон ва ноутбукларгагина тегишли эмас экан. Литийли аккумулятор ўрнатилган бошқа тур девайслар ҳам шундай ҳолга тушиши мумкинлиги ойдинлашди. Демак, ҳақли саволга етиб келдик:\nАккумуляторлар нега портлайди?\nФизика ва химия нуқтаи назаридан литийли аккумуляторлар портлашининг асосий сабаби битта – катод ва анод орасидаги қисқа туташув. Агар шу юзага келса, ток кучининг бирданига ортиб кетиши батареяни қиздира бошлайди. Ҳарорат цельсий шкаласи бўйича 70-90 даражага етганида, эриган литий электролит билан алоқага киришади. Бунда портлаш хавфи мавжуд бўлган модда ажралиб чиқади, аммо орага кислород аралашмагунча бу юзага келмайди. Айни мана шу паллада энг яхши ечим – аккумулятор корпусини имкон қадар тезроқ синдириш. Тўғри, бунда ҳам батареяни ёнишдан сақлаб қолиш имкони йўқ, аммо портлаш юзага келмайди.\nАммо, агарда батарея мустаҳкам бўлса, ҳарорат тезда 200 даражагача кўтарилади ва катод материали парчаланиб, ўзидан кислород ажратиб чиқара бошлайди. Мазкур жараённи эса электролитнинг шундай ҳароратда бошланадиган термик эриши янада тезлаштиради. Айнан углеводородларнинг, кислород кўринишидаги оксидловчи модданинг мавжудлиги ва юқори ҳарорат – портлаш учун энг қулай шароитдир. Аппаратнинг тузилишидан келиб чиқиб, мазкур портлаш ё батарея ўрнашган бўлма қопқоғини отиб юборади, ё қурилманинг ўзини парча-парча қилиб ташлайди. Иккинчи ҳолат кўпроқ жиддий талофатларга ва жароҳатларга олиб келиши эҳтимоли катта, албатта. Энг ёмон оқибат – аккумулятор ичидаги ҳарорат 660-900 даражагача кўтарилиб, графит ва эриган алюминий ҳам қолган электролит билан реакцияга киришувидир.\nҚисқа туташувнинг сабаблари\nБиринчи сабаб – аккумуляторга механик босим таъсир этиши. Смартфон қаттиқ жойга урилганида батарея ҳам сиқилиб, анод ва катод ўзаро тегиниб кетиши мумкин, бу эса юқорида санаб ўтилган қайтмас реакциялар занжирини ишга тушириб юборади. Samsung Galaxy Note 7 батареяларининг ёниб кетишига айнан мана шу омил сабабчи бўлган: юпқа корпус аккумуляторни жуда қаттиқ сиқиб турган, бу эса баъзи ҳолларда электродларнинг ўзаро контактига олиб келган.\nИккинчи сабаб – батареянинг ҳаддан зиёд қизиши, бу эса оригинал бўлмаган қувватлагичдан фойдаланиш ёки қурилманинг қуёш нурлари тўғридан-тўғри тушиб турган жойда узоқ вақт қолиб кетиши натижасида юзага келади. Баъзан шу икки омил биргаликда келади: айнан шу сабабли ҳам автомобилларда қолдирилган смартфонларнинг ёниб кетиши ҳоллари кўпроқ қайд этилган. Ҳарорат кўтарилганида, физик қонунларга кўра, аккумуляторнинг ички қисмлари кенгаяди, бу эса микроскопик даражадаги қисқа туташувлар тизимини юзага келтиради. Мазкур майда қисқа туташувлар ўзаро қўшилиб кетмасидан аввал муаммонинг каттайишини тўхтатса бўлади – аккумуляторни совитиш керак. Лекин қизиб бораётгани пайқалмаса, батарея ичида юқорида таъкидланган майда муаммолар кенг кўлам олиб, ёниш ёки портлашга олиб келади.\nУчинчи сабаб – аккумуляторнинг эскириши ҳисобланади. Бу ҳол ҳар қандай литийли батареяда ҳам юзага келади, аммо биз аксарият ҳолларда аккумулятори яроқсиз ҳолга келмасидан аввалроқ смартфоннинг ўзини алмаштирамиз, шу боис сезмаймиз. Лекин батареялардан нотўғри ёки ҳаддан зиёд кўп фойдаланиш – тезкор қувватлаш, юқори ҳарорат таъсири, қурилмани қаттиқ совуқда ишлатиш кабилар оқибатида ҳам улар тез эскириб қолади. Хуллас, эскириш натижасида аккумулятор ичида дендритлар – металли литийдан иборат бутоқлар ўса бошлайди. Улар аноддан ўсиб чиқади, вақт ўтиши билан узайиб, катодга етиб борса тамом – қисқа туташув юзага келади.\nКўпинча интернетдаги мақолаларда, смартфонларнинг батареяларини фақат оригинал қувватлагичлари ёрдамидагина тўлдириш тавсия этилади. Бу ҳақиқат, фақат қисман тўғри. Гаджет жамланмасида келадиган ёки фирма дўконларида сотиладиган қувватлаш блокларидан ташқари, сиз сертификатланган қувватлагичлардан фойдалансангиз ҳам бўлаверади.\nМасалан, iPhone учун ишлаб чиқарувчиси бошқа бўлган, аммо Apple компанияси томонидан сертификатланган қувватлаш ускунаси оригиналидан қолишмайди, ҳатто ундан яхши бўлиши ҳам мумкин. Android масаласида эса бошқачароқ – сертификатларни гаджетни ишлаб чиқарувчи эмас, балки қувватлаш технологиясини ишлаб чиқувчи фирма беради. Дейлик, девайсингиз Quick Charge технологиясини қўллаб-қувватлайдиган бўлса, сиз Qualcomm сертификатига эга исталган қувватлаш блокини харид қилаверсангиз бўлади.\nАгарда қурилмангиз аккумуляторини оригинал бўлмаган қувватлагичда тўлдиришга мажбур бўлиб қолсангиз, у ҳолда, кучланиш 5 вольтдан, ток кучи эса 1 ампердан ошмайдиган ҳолатда қувватланг. Шунда батареянгизга деярли зиён етмайди.\nГаджетингизни қувватлантираётган пайти унинг устини ёпиб қўйманг ва қуёш нури остида қолдирманг – бу унинг ҳаддан ташқари қизиб кетишига сабаб бўлади. Гарчи шу пайтда ёниб кетмаса-да, барибир бу ҳолат қурилмангизга ва унинг батареясига яхши таъсир этмайди.\nШунингдек, қувват олаётган пайти унда «оғир» ўйинлар ўйнаманг! Бу ҳол қурилманинг икки карра қизишига ва аккумуляторнинг «умри» қисқаришига олиб келади. Аммо батарея тўлиқ пайти қувватлагич симини узмасдан ўйнайвериш мумкин. Эслатиб ўтамиз, бу ерда гап қурилманинг қизишига сабаб бўлувчи, «оғир» дастурлар хусусида кетяпти. Қувват олаётган смартфонда хабарларни ўқиш, оддий ўйинларни ўйнаш эса унақа хавф солмайди.\nВа ниҳоят, фаол спорт турлари билан шуғулланаётган пайтингиз смартфонингиз чўнтагингизда турмасин! Йиқилиб тушганингизда нафақат уни синдириб қўйишингиз, балки батареясининг механик таъсирланиши оқибатида юзага келадиган портлашдан куйиб қолишингиз ҳам ҳеч гапмас. Бу маслаҳатимиз шунга ўхшаш бошқа вазиятларга ҳам тегишли – қурилмани қўлингиздан тушириб юбориш ҳам аккумулятор учун хавфли.\nВақт ўтиши билан батареяларнинг шишиб қолишини сиз ҳам пайқагансиз, албатта. Бунга унинг ичидаги материаллари эскириши ҳамда ичкарисида газ ажралиб чиқиши билан юзага келадиган кимёвий жараёнлар сабаб бўлади. Бу ҳолат ҳам хавфли ҳисобланади, яхшиси, батареяни шишганлиги оддий кўз билан кўринадиган даражагача олиб борманг. Агар қурилмангизнинг аккумулятори олинадиган бўлса, уни олиб стол устига қўйинг ва айлантириб кўринг. Агар ғириллаб айлана олса, демак, батареянгизнинг «қорни» шишган – қаппайиб кетишини кутмасдан, ундан воз кечганингиз маъқул.\nАккумулятор ёнганида нима қилиш керак?\nЮқорида кўрсатилган чораларга қарамасдан, батареянинг ўзи брак чиқишидан (худди Galaxy Note 7 воқеаларидаги каби) ҳеч ким ҳимояланган эмас. Шу боис, аккумулятор ёниши ҳолатига дуч келганда кўриладиган чораларни ҳам билиб қўйсангиз, зарар қилмайди.\nБиринчи шарт – ўзингизни йўқотиб қўйманг. Агар қувват олаётган пайти смартфон тутай бошласа, биринчи навбатда уни электро тармоғидан узиш керак. Аммо асло смартфоннинг ўзига тегина кўрманг, яхшиси – қувватлагични розеткадан суғуринг. Кейин эса тезлик билан қурилмага тегиниш ҳолатининг олдини олинг. Энг яхшиси – девайснинг устига кастрюл тўнкариб қўйинг. Ё бўлмаса, унинг ўзини симидан ушлаб ёки бирор мослама ёрдамида кўтарганча, сувли челакка солинг\nЁдда тутинг: реакция бошланиб бўлгач, уй шароитида уни тўхтатишнинг умуман имкони йўқ – ё ўзи тўхтайди, ё барибир ёниб кетади. Смартфонингизни энди сақлаб қола олмайсиз, тавсия этилаётган чоралар эса фақатгина салбий оқибатларни камайтиради.\nАгарда бу орада қурилманинг ўзини ёки ундан чиқариб олиб батареяни узоқроққа – портласаям ҳеч кимга зарар етказмайдиган чеккароққа ирғитишга улгурадиган бўлсангиз – буни тезроқ қилинг. Лекин барибир бу йўли ҳам хавфли – қўлингиздаёқ портлаб кетиши мумкин. Шу боис ҳам унинг устига зудлик билан ёнмайдиган, қаттиқ бирор идиш тўнкариб қўйиш энг яхши чора. Ҳар ҳолда, бунда портласа ҳам парчаланиб ҳар томонга сочилмайди, бировга жароҳат етказмайди ва ҳамма ёқни ёндириб юбормайди.\nМаълумки, тоза литийнинг ўзини сув билан ўчириш мумкин эмас – иккалови ўзаро қўшилиб, портловчи водородни ажратиб чиқаради. Бироқ замонавий аккумуляторларда металли литий қўлланмайди, шу боис улар ёнаётганида сув билан ўчирса ҳам бўлаверади. Лекин қайта тўлдирилмайдиган – бир марталик литийли батареяларда металли литий барибир мавжуд, шунинг учун уларда ёнғин юзага келса, сув теккизмаган маъқул.\nЎзингиз ҳам пайқадингиз – замонавий мобиль қурилмаларнинг энг нозик, алоҳида эътибор талаб этувчи қисми айнан аккумуляторлар ҳисобланади. Шу боис, улардан фойдаланишдаги тавсияларни қисқа тарзда қуйидагича ифодалаймиз. Батареяларнинг механик шикастланишига – сиқилиши ва қаттиқ нарсага урилишига йўл қўйманг; уларни ўта қизиб кетишдан ва қаттиқ совуқдан ҳимояланг; девайсларингизни фақатгина синалган қувватлагичлар орқали қувватланг; қурилмангиз ўчиб қоладиган даражада қувватини тугатиб қўйманг, фақат ойда бир мартагина қувватини тўлиқ тугатиб, то 100% тўлгунича қувватланг.\nМана шуларга амал қилсангиз, қурилмангиз аккумулятори сизга узоқ вақт хавфсиз хизмат қилади.\n#аккумулятор #Батарея #литий #маслаҳат #портлаш #хавф #ҳимоя


Мароқли муҳаббат мадҳи - Халқ сўзи\nМароқли муҳаббат мадҳи\n10:10 22 Май 2018 Маданият\nШодмон Отабекнинг “Агар ошиқлигим айтсам” сарлавҳали янги китобини қўлга олганимизда Бобораҳим Машрабнинг машҳур ғазали ва “Ўтган кунлар” бадиий фильмига узукка қўйилган ёқут кўздек тушган Муроджон Аҳмедовнинг таниш қўшиғи онгу шууримизда янграгандек бўлди. Китоб ёшларнинг севги муҳаббати тўғрисидаги ҳикоялардан иборат.\nШу ҳикоялар силсиласида китобга сарлавҳа бўлган қўшиқ номи берилган битик ҳам мавжуд. Китобхонда савол туғилади: жону жаҳонни ўртайдиган муҳаббат бугун ҳам бормикан? Бирга ўқийдиган Насиба исмли қизни Шавкат зимдан севади. Талабалар пахтакорларга ҳашарга борганда йигит кўз остига бостирган қизни муттасил кузатади. Умрида шеър ёзмаган йигит дил изтиробларини шеърга солади. Бу ҳақда Шавкатнинг дўсти Асрордан бошқа ҳеч ким билмайди. Асрор дўстининг шеър дафтарини Насибага етказади. Жавоб нима бўлди, дейсизми? Қиз дил изҳори битилган шеърларга парво қилмай, уни бошқа курсдошларига кўрсатади. Ҳамма жамулжам бўлган даврада уларнинг курсдоши Айниддин “Орамизда бир шоир бор экан” деб сирни очади. Ўзининг масхара бўлганидан жаҳли чиққан Шавкат нима қилишини билмай қолади. Бунинг устига Насибани ўзига яқин тутган Ниғмат яқин кунларда бўладиган тўй таклифномасини келтирганда тоқати тоқ бўлади. Қалби бу бевафоликдан куйган, ўртанган Шавкат бу муҳитдан бош олиб чиқиб кетади.\nКитобдаги “Куёвбола” ҳикояси ҳам шунга яқин мазмундаги севги тарихини баён этади. Асли исми Тоҳир бўлган йигит пахта даласида Зуҳрани яхши кўради. Бу ошиқликдан воқиф бўлган ҳамкурслар йигитга “Куёвбола” номини беришади. Ҳамма уни шу ном билан чақиради. Иттифоқо, Зуҳранинг туғилган кунини нишонлашга тўғри келади. Тоҳир қизга кимматбаҳо совға беради, тўкин дастурхон тузайди. Уларнинг курсдоши Азим эса ўша даврани бошқаради, икки ёшга бахт тилайди. Бу зоҳирий кўриниш. Аслида эса... Бир тасодиф билан куёвбола Азим ва Зуҳра ўртасида жиддий муносабат борлигини, иккалови аллақачон аҳду паймон қилганлигини билиб қолади. Демак, улар Тоҳирни масхара қилиб юришган экан. Ана шу зарба билан ҳикоя хотима топади.\n“Кўнгил” ҳикояси оддий тасодифда бир-бири билан танишган йигит ва қизнинг учрашуви ҳақида. Бу воқеа саноқли дақиқаларда рўй беради. Ёзувчи уларнинг суҳбати қандай бўлса, шундайлигича тасвирлаш йўлини тутади. Ҳаммаси ҳаракатда, қисқа диалогларда ифодаланади. Улар ажиб бир кайфиятда ажралишади. Бу ҳолдан қандай хулоса чиқариш китобхонга ҳавола.\nКитобни ўқиш асносида “Нима, муаллиф фақат ҳижронли муҳаббат ҳақида ҳикоялар ёзганми?” деган савол туғилиши мумкин. Йўқ, ёзувчи бу ҳикоялар орқали муҳаббат учун курашиш керак, журъатсиз, бўшанг йигитлар қуруқ қолиб кетиши мумкин, деган фикрни уқтирмоқчи деб тушундик. Шу жиҳатдан “Қайлиқ” ҳикояси китобхонга оптимистик руҳ ҳадя қилади. Ҳали тўйи бўлиб ўтмаган Тошпўлат ота-оналарининг қистовига кўра оддий қишлоқ қизи Ҳалима билан учрашишга рози бўлади. Йигитнинг кўз олдида ўта содда, нозик қизалоқ пайдо бўлади. Бу мулоқот узоқ давом этмайди. Хайрлашув онларида Ҳалима йигитга: “Энди... қачон келасиз?” деган сўзни айтади. Мана шу бир оғиз сўз Тошпўлатнинг юрагини жизиллатади. Шу қисқа каломда Ҳалима айтолмаган “Сиз менга маъқулсиз, сизни кутаман, кўп соғинтирманг” деган сўзлар мужассам эди. Буни англаган китобхоннинг руҳи тозариб, кўнгли кўтарилади.\n“Япроқдаги нур” ҳикояси ҳам орзусига етолмаган йигит ҳақида. У Сайёра билан учрашиб туради. Лекин қатъий иш тутмаганлиги учун маҳбубаси аллақачон қўлдан бой берилган.\nУнинг “Нега телефон қилмайсиз?” деган саволига Сайёра: “Хўжайиндан вақт ортмаяпти сира” деб жавоб қилади. Шу билан масала ҳал. Сўнгги учрашув лаҳзаларида Сайёра йигитга:\n— Қаранг, қаранг, қандай чиройли! Мен нурнинг шунақа япроқлар орасида чарақлаб турганини яхши кўраман. Худди менинг туйғуларимга ўхшайди.\nЯпроқдаги нур кимгадир завқ беради, кимга эса...\n“Тақдир сўқмоқларида” ҳикоясини ёзувчи йигитнинг ўсмир ёшидаги укаси сўзлари орқали ифода этади. Шаҳарлик қиз нафақат Мансурни, айни пайтда маҳбубининг укасига ҳам меҳр қўяди. Болакай учун бу дунёда акасига Мунавварадан кўра муносиб келин йўқ. Акасининг дўстлари, улар орасида Мунаввара ҳам бор, қишлоққа меҳмонга келишади. Гўё бўлажак келин ота-она кўригидан ўтади. Отага меҳмон жуда маъқул бўлади. Лекин она “Шаҳарлик қиз таппи ёполмаса, сигир соғолмаса” деб таклифни рад этади. Аслида бахт фақат шулардан иборат эмас-ку. Онанинг ўжарлиги туфайли ёшлар висолга эришилмайди.\nТақдирнинг зарбаси шу қадар аёвсизки, кўҳлик, гўзал, истарали қиз бир кун келиб, шаҳар чорраҳаларида ...тиланчилик қилиб юради. Бу манзарани кўрган бола дил-дилдан изтироб чекади.\nШирмонбулоқ — Шодмон Отабекнинг кичик ватани. Ўзининг гўзал табиати билан ном қозонган бу замин қалам аҳлини ҳамиша илҳомлантириб келган. “Ширмонбулоқ оқшомлари” сарлавҳали ҳикоя ҳам бундан мустасно эмас. Шу ердаги мактабнинг юқори синфида ўқиётган Баҳром синфидаги Инобатни яхши кўради. Қизни Баҳромнинг кўзи билан кўрсангиз, юрагингиз “жиз” этиши тайин. “Ҳар бир хатти-ҳаракати, қорачалиги, юмалоқ кулча юзларию қайрилма киприклари шу қадар ўзига ярашганки, унинг сиймосини унча-мунча рассом чизолмайди, бу иш фақат Чингиз Аҳмаровнинг қўлидан келиши мумкин. Мактабни битириб, Тошкентга ўқишга борса, албатта, Чингиз ака билан танишади, унга Инобатнинг суратини кўрсатиб, йўқ, нега энди суратини, ўзини етаклаб бориб, портретини чиздиради”.\nИкки ёшнинг муҳаббати шу қадар самимий, шу қадар табиийки, биргина йигит кинога таклиф қилиши, қизнинг рози бўлиши ниҳоятда таъсирли кўринишда ифодаланади. Бундай муносабатдан китобхон ҳам ич-ичидан қувонади.\nЛекин... Ҳа, ҳаётда ҳамиша лекин кутилмаган оқибатларга олиб келади. Баҳром ўз режаси бўйича ўқишга кетади. Бу ёқда эса Инобатнинг уйдагилари эрга берворишади. Йигит шаҳардан уйланади. Орадан етти йил ўтгач, йигит қадрдон қишлоғига келиб, чинор олдида ўша бокира муҳаббатни эсга олади.\nСевги ҳақида дунё адабиётида не-не ҳикоялар, новеллалар, достону романлар битилган. Ўзбекистон Республикасида хизмат кўрсатган маданияти ходими Шодмон Отабек ҳам ўз қаламини шу мавзуда синашга аҳд қилибди. Бу ҳикояларни ўқир экансиз, сирли ва муаммоли ҳаётнинг турфа жиҳатларини кашф этасиз. Леон Грейчнинг бир гапи ёдимизга тушди: “Севмоқ яхшими ёки севилмоқ? Севмоқ. Шунда лоақал сизда танлаш имконияти бўлади”. “Агар ошиқлигим айтсам” китоби ҳам турфа муҳаббатнинг ўзига хос баёнидир.


Марказий банк Ўзбекистоннинг ташқи қарз миқдорини маълум қилди — Review.uz\nМарказий банк Ўзбекистон Республикасининг тўлов баланси, халқаро инвестицион позицияси ва ташқи қарзи тўғрисида маълумот берди.\nЎзбекистон Республикасининг жами ташқи қарзи жорий йилнинг 1 октябрида 21,5 млрд. долларни ташкил қилган бўлиб, ундан 13,8 млрд. доллари давлат секторининг қарзлари, 7,7 млрд. доллари хусусий ташқи қарз ҳисобланади, дейилади Марказий банк ахборотида.


Ўзбекистон ўз автомобилларини чет элга паст нархда сотишни тўхтатди. Айтишларича, энди ҳеч қачон «Ўзбекистонда қиммат, чет элда арзон» бўлмасмиш – mulkdor.com\nЎзбекистон ўз автомобилларини чет элга паст нархда сотишни тўхтатди. Айтишларича, энди ҳеч қачон «Ўзбекистонда қиммат, чет элда арзон» бўлмасмиш\nNovember 9 2018, 08:11 ИқтисодЎзбекистонЯнгиликлар\nЎзбекистон ўзи ишлаб чиқарган автомобилларни хорижга паст нархда сотиш билан боғлиқ кўп йиллик амалиётга барҳам берди.\nМай ойида Россияда Ravon автомобиллари тақчиллиги юзага келди. Бунга автомобиллар нархи ва бизнес-моделнинг ўзгариши сабаб экани маълум бўлди.\nИюнь ойи охирида Президент Шавкат Мирзиёев автосаноатни танқид қилди. Хусусан, тармоқнинг барча даражадаги бошқарувида коррупция, товламачилик, таниш-билишчилик каби иллатлар томир отиб кетгани, автомобиллар йиллар давомида ўз таннархидан паст қийматда экспортга сотилгани кўрсатиб ўтилди.\nЎша ойнинг ўзида ўтказилган мониторинг натижалари Ravon R2 (Spark) шаҳар хэтчбеки Россиядаги энг арзон хорижий автомобиль эканини кўрсатди (энг арзон версияси 439 минг рубль (6,9 минг доллар) эди). Иккинчи ўринда эса Ravon Nexia турди — унинг ҳажми 1,5 литр бўлган бензин двигателли базавий версияси 449 минг рубль (7,1 минг доллар)дан таклиф қилинаётган эди.\nАвгуст ойида автомобиллар савдоси Ўзбекистонда ҳам, ундан ташқарида ҳам тўхтатилди. Ой охирида савдолар қайтадан, янги нархлар билан бошланди (айрим моделларнинг нархи ўртача 7,7 фоизга ошган эди).\nХориждаги савдолар ҳам шу фурсатдан қайта бошланиши кутилган эди, бироқ бундай бўлмади. «Ўзавтосаноат» раҳбари Шавкат Умурзоқов «Газета.уз»га берган интервьюсида экспорт зарарга бўлаётгани учун ҳам тўхтатиб қўйилганини маълум қилди.\nОқибатда Россия ва Қозоғистонда тўрт ойдан кўпроқ вақт давомида Ravon автомобиллари сотилмади. Октябрь ойи охирида ушбу мамлакатлардаги автосалонларга яна автомобиль етказиб бериш бошлангани маълум бўлди, нархлар ошиши ҳақида дастлабки хабарлар тарқалди .\nНоябрь бошида бу хабарлар тасдиқланди. Октябрь ойида Ravon’нинг Қозоғистондаги сайтида нархлар кўрсатилмаган бўлса, ноябрнинг илк кунларида савдода Nexia Ravon автомобили 4,5 миллион тенге (тахминан 12 минг доллар) нарх билан пайдо бўлди . Таққослаш учун, май ойида, сотув тўхтатилиши арафасида шу автомобилнинг нархи 2,8 миллион тенге (тахминан 7,5 минг доллар) эди.\nНархдаги тахминан 5 минг долларлик фарқ ижтимоий тармоқларда норозиликларга сабаб бўлди. Хусусан, Қозоғистон ва Россия фуқароларининг таъкидлашича, Ravon’нинг энг асосий устунликларидан бири унинг нархи пастлиги эди. Маъмурият эса компаниянинг янги сиёсати энди шундай бўлишини таъкидламоқда.\nШунингдек, Ўзбекистон автомобиллари бозорда энг арзон маҳсулот бўлган даврлар ортда қолгани ва энди қайтмаслиги ҳам таъкидланмоқда.


Жорий йилнинг 8 ноябрь куни соат 18:30ларда Навоий вилояти, Конимех тумани ҳудудидан ўтувчи А-379 автомобиль йўлининг 110-километрида йўл-транспорт ҳодисаси содир бўлди.\nИИВ ЙҲХББ ахборот хизмати хабарига кўра, ҳайдовчи, 1994 йилда туғилган М.Ғ. бошқарувидаги “HOWO SINOTRUK” русумли юк автомашинасида ёмғирли ҳавода, сирпанчиқ йўлда ҳаракат хавфсизлигини таъминлай олмасдан йўлдан ўнг томонга чиқиб кетиб ағдарилган.\nҲодисани кўрган бошқа ҳайдовчилар йўл четига транспорт воситасида тўхтаган. Ушбу йўналишда ҳаракатланиб келган ҳайдовчи, 1983 йилда туғилган А.С. бошқарувидаги “Ласетти” русумли автомобилда секинлаган вақтида ортидан келаётган ҳайдовчи, 1989 йилда туғилган С.Ж. ўз бошқарувидаги “Ман” русумли юк автомашинасида ортилган юки билан кескин тормоз олиб, “Ласетти”ни уриб ўтган ва сирпанишда давом этиб тиркамаси билан йўл четида тўхтаб турган:\n1) ҳайдовчи, 1986 йилда туғилган Ш.Т. бошқарувидаги “УАЗ” русумли;\n2) ҳайдовчи, 1966 йилда туғилган Қ.А. бошқарувидаги “Ман” русумли;\n3) ҳайдовчи, 1991 йилда туғилган М.Н. бошқарувидаги “Нексия” русумли;\n4) ҳайдовчи, 1978 йилда туғилган Б.Н. бошқарувидаги “Кобальт” русумли;\n5) ҳайдовчи, 1971 йилда туғилган У.Ж. бошқарувидаги “Матиз” русумли;\n6) ҳайдовчи, 1971 йилда туғилган С.С. бошқарувидаги “Mercedes-Benz” русумли;\n7) ҳайдовчи, 1995 йилда туғилган Ф.С. бошқарувидаги “Нексия” русумли;\n8) ҳайдовчи 1964 йилда туғилган И.Н. бошқарувидаги “Нексия” русумли транспорт воситаларини бирин-кетин уриб ўтган.\nТўқнашув натижасида вафот этганлар йўқ. Зарафшон шаҳар 3-сонли ТСҚ томонидан тақдим этилган маълумотга кўра, ушбу ЙТҲ сабаб 11 нафар фуқаро мурожаат қилган:\n1) 1978 йилда туғилган фуқаро Д.Н. - бош тепа соҳасининг шилинган жароҳати;\n2) 2010 йилда туғилган фуқаро - бош миянинг чайқалиши аниқланмаган;\n3) 2014 йилда туғилган фуқаро Д.И. - бош миянинг чайқалиши аниқланмаган;\n4) 1973 йилда туғилган фуқаро О.С. - энса соҳа йиртилган жароҳати;\n5) 2008 йилда туғилган фуқаро Д.С. - бош миянинг чайқалиши аниқланмаган;\n6) 2012 йилда туғилган фуқаро Д.С. - бош миянинг чайқалиши аниқланмаган;\n7) 1960 йилда туғилган фуқаро И.С. - энса соҳа лат ейиши ва йиртилиш жароҳати;\n8) 2001 йилда туғилган фуқаро Ч.Б. - бош миянинг чайқалиши аниқланмаган;\n9) 1995 йилда туғилган фуқаро К.С. - тўш соҳаси юмшоқ тўқималари лат ейиши;\n10) 1962 йилда туғилган фуқаро Х.А. - бош чап ён соҳасининг шилинган жароҳати. Бош миянинг чайқалиши аниқланмаган;\n11) 1995 йилда туғилган фуқаро Ф.С. - бош миянинг чайқалиши аниқланмаган.\nЖароҳатланганларга биринчи тиббий ёрдам кўрсатилиб, шу куни яшаш уйларига жавоб берилган. Конимех тумани Тиббиёт бирлашмаси томонидан тақдим этилган маълумотга кўра, 8 ноябрь куни йўл-транспорт ҳодисаси билан боғлиқ тан жароҳати олган фуқаролардан мурожаат келиб тушмаган.\nМазкур тўқнашув юзасидан Конимех тумани ИИБ ЙҲХБ томонидан суриштирув ишлари олиб борилмоқда.


2016 йил апрелда Шимолий Корея синовдан ўтказган баллистик ракета, (Шимолий Корея Марказий ахборот агентлиги тарқатган сурат)\n12 февраль куни АҚШ ва Жанубий Корея ҳарбийлари Пхенян якшанба куни эрталаб навбатдаги баллистик ракетани синовдан ўтказганини хабар қилди.\n"Ракета 500 километр масофада учирилди ва ҳозирда Жанубий Корея ҳамда АҚШ ҳарбийлари қўшимча маълумотларни йиғмоқда", деди Жанубий Корея Ҳарбий штаби Бош қўмондони.\nЯпония Вазирлар маҳкамаси Бош котиби Ёсихидэ Суга якшанба куни Токиода ўтказган матбуот анжуманида: "Баллистик ракета, афтидан, Шимолий Кореянинг ғарбий соҳилидан учирилди ва Япон денгизига қўндирилди. Ваҳоланки, ракета бизнинг иқтисодий ҳудудларимиз (Маълум бир давлат итисодий ҳақларга эга бўлган, аммо территориал жиҳатдан эгалик ҳаққи бўлмаган сувли ҳудудлар - таҳр.)га қўндирилмади, деган ишончдамиз", деди.\nАҚШ ҳарбийлари бунинг ўртача узоқликда учувчи, минтақалараро учирилмайдиган баллистик ракета бўлиши мумкинлигини айтмоқдалар.\nБу хабар Япония Бош вазири Шинзо Абе ва АҚШ президенти Доналд Трамп Флоридада учрашган бир пайтда пайдо бўлди.\nНавбатдан ташқари брифингда ҳодисага муносабат билдирган Доналд Трамп АҚШ ўз иттифоқичиси Японияни "юз фоиз" қўллаши, Шинзо Абе эса бу синовни " мутлақо қабул қилиб бўлмас" деб билишини айтди.


Өзбекстан Республикасы Президенти Шавкат Мирзиёевтиң басшылығында 18-март күни мәҳәлле ҳәм шаңарақ машқалаларын өз ўақтында анықлаў және шешиў мәселелери бойынша видеоселектор мәжилиси өткерилди.\nҲәммемизге белгили, Президенттиң усы жылы 18-февральдағы пәрманы менен қарарына муўапық, Мәҳәлле ҳәм шаңарақты қоллап-қуўатлаў министрлиги шөлкемлестирилди.\n– Министр ҳәм оның орынбасарлары, ўәлаят, район ҳәм қала ҳәкимлери әмелий жумыслар менен нәтийжелиликке өтиўи керек. Оның ушын барлық ресурс, ўәкиллик ҳәм шараят жаратылып берилди. Буннан кейин жуўапкерлерден ҳәр бир мәҳәлле бойынша анық нәтийже соралады, – деди мәмлекетимиз басшысы.\nҲәр бир шаңарақ пенен мәнзилли ислейтуғын, оларды қоллап-қуўатлайтуғын жаңа тәжирийбе жаратыў зәрүрлиги атап өтилди.\nПрезидент ажырасыўлар мәселесине айрықша тоқтап өтип, кишкене турмыслық себеплер аўыр ақыбетлерди келтирип шығарып атырғанынан қанаатланбайтуғынлығын билдирип атап өтти. Министрлик басшылары, орынлардағы жуўапкерлер тыныш емес шаңарақлардағы жағдайды алдыннан үйренип, машқаланы сапластырыў бойынша мәнзилли ислеўи керек екенлиги көрсетип өтилди.\nМәҳәллелер жанында келешектеги келин-күйеўлерди шаңараққа таярлаў бойынша қысқа мүддетли оқыў курсларын шөлкемлестирип, оларға психологлар, абырайлы аталар менен аналарды бириктириў, «Ибратлы шаңарақ» таңлаўын өткериў бойынша усыныслар берилди.\nЕлимизде 22 мыңға шамалас ҳаял-қыз аўыр турмыс шараятында жасамақта. Олар кем тәмийинленген, жумыссыз, турақ жайға мүтәж ҳәм майыплығы бар болған ҳаяллар болып, ҳәр бириниң машқаласына индивидуал қатнас талап етиледи.\nМәжилисте ҳаяллардың турмыс шараятын жақсылаў, дәрамат табыўы ушын шараят жаратыў мәселелерине айрықша итибар қаратылды.\nКәсип-өнери бар жумыссыз ҳаял-қызларға көмеклесиў бойынша Ташкент қаласының Чилонзар районында басланған тәжирийбени басқа аймақларда да кеңнен енгизиў бойынша көрсетпелер берилди. Ҳаял-қызлар арасында бизнес жойбар бойынша таңлаў өткерип, жеңимпазларға грантлар, кредит ҳәм орын ажыратыў, мақсетли қорлар есабынан көшпес саўда пунктлерин шөлкемлестирип, оларды ижараға бериў, ири саўда орайлары ҳәм кәрханаларда жәрдемге мүтәж ҳаяллар таярлаған өнимлерди сатыў системасын енгизиў зәрүр екенлиги атап өтилди.\nБүгинги күнде елимизде 1миллион 335 мыңнан аслам жумыссызлар, 125 мыңнан артық бағыўшысын жойытқан шаңарақлар бар. Сондай-ақ, 1 миллион 400 мыңға шамалас жаслар сырт елге жумыс ислеў ушын кеткен. Бул инсанлардың көпшилиги кәсипке ийе емес.\nЯшнобод районында басланған «Жумысқа мәрҳамат» моноорайы тәжирийбесин Бәнтлик ҳәм мийнет қатнасықлары министрлиги қарамағына өткерилген 30 колледжде, сондай-ақ, Ташкент қаласының ҳәр бир районында кеминде биреўден шөлкемлестириў бойынша тапсырма берилди. Талап жоқары болған кәсип-өнерлерди ийелеген адам өз орнын таўып кетеди.\nПрезидент Шавкат Мирзиёев мәҳәллелердиң архитектуралық көринисин ҳәм инфраструктурасын жақсылаў, бәҳәрги абаданластырыў мәселелерине де тоқтап өтти.\nТурмыслық шығындыларды жыйнаў ҳәм алып шығып кетиў жумысларынан адамлардың наразылығы атап өтилип, Экология ҳәм қоршаған орталықты қорғаў бойынша мәмлекетлик комитетине бул системаны жетилистириў бойынша қатаң ўазыйпа қойылды.\nМәжилисте атап өтилгениндей, инсан саламатлығын тәмийинлеўдиң 55 проценти саламат турмыс тәризине ҳәм дурыс аўқатланыўға байланыслы. Сонлықтан, ҳәр бир аўыл ҳәм қала поликлиникасына, врачлық пунктлерине дурыс аўқатланыў, гигиеналық ҳәм физикалық тәрбия бойынша қәниге штатлары ажыратылады.\nДурыс аўқатланыў, саламат турмыс тәризин қәлиплестириў, пияда жүриўдиң пайдасын үгит-нәсиятлаў, ғалабалық спортты раўажландырыў жумысларын «улыўмамиллий ҳәрекет»ке айландырыў зәрүр екенлиги атап өтилди.\nМәмлекетимиз басшысы мәҳәлледе руўхый-ағартыўшылық жумыслардың нәтийжелилигин арттырыў мәселесине де итибар қаратты. Мәденият министрлиги, Республикалық Мәнаўият ҳәм мәрипат орайына мәҳәллелерде китапхана, мәденият үйлери, кино заллары, музыка ҳәм коркем өнер дөгереклерин шөлкемлестириў, китапқумарлық мәдениятын арттырыў бойынша көрсетпелер берилди.\n– Қәлбине көркем өнер ҳәм китап нуры кирип барған адамнан ҳеш қашан жаманлық шықпайды, – деди Шавкат Мирзиёев.\nВидеоселектор мәжилисинде мәҳәллелерде жынаятшылықты азайтыў мәселелери де ҳәр тәреплеме додаланды.\nӨткен жылы жынаятлардың саны 2 мың 922 ге азайған бир ўақытта 20 процент мәҳәлледе жынаятшылықтың саны көбейген.\nПрезидент адамлардың тыныш-татыў жасаўы ушын ҳәр бир мәҳәллениң «қулпы ҳәм гилти» болыўы керек екенлигин атап өтти.\nКриминоген жағдай аўыр мәҳәллелерде айрықша илажларды әмелге асырыў, керек болса, жергиликли бюджеттен қосымша қаржы, күш ҳәм қуралларды тартыў бойынша тапсырма берилди.\nАтап өтилгениндей, келешекте мәҳәлледеги жағдайға профилактика инспекторы менен бирге Миллий гвардия да теңдей жуўап береди. Сонлықтан, Миллий гвардияның ҳуқық бузарлықларды анықлаў, услаў, оларға илаж көриў ўәкилликлерин жетилистириў зәрүр. Бул структураның хызметкерлери халық көп орынларда патрулликти бийғәрез алып барыўы тийис. Жуўапкерлерге бул бойынша шөлкемлестириўшилик – ҳуқықый илажлар көрип шығыў ўазыйпасы қойылды.\nМәжилисте додаланған мәселелер бойынша министрликлер ҳәм уйымлардың басшылары, ҳәкимлер есап берди.


News FeedTopics 31 870Photos 40 980Videos 3 820Participants 571 821\nАндижонлик болажонлардан 3 тилдаги яна бир "Биз сиз учун уйдамиз" челленжи\nUZ: Айни вақтгача Ўзбекистонда коронавирус инфекцияси билан касалланганлик ҳолатлари сони 8 тага ошиб, 158 нафарни ташкил этмоқда. Ушбу инфекция шу йилнинг 12 мартида Туркияда бўлиб, касаллиги тасдиқланган бемор билан яқин мулоқотда бўлган 2 нафар наманганлик, иккинчи марҳум билан яқин мулоқотда бўлган асли навоийлик 2 нафар кишида, яъни она ва болада, шунингдек, беморлар билан мулоқотда бўлган 4 нафар тошкентлик фуқарода аниқланди. ---------------------------------------------------\n"Коронавирусни даволаётган азиз шифокорлар учун"\n"Коронавирусни даволаётган азиз шифокорлар учун. Миннатдорлигимиз шу қўшиғимиз орқали етиб борсин. Нега вақтида қадрингизга етмадик, Бироз кеч қолди деб, уриб қийнадик, Энди юзсизларча ёрдам сўрадик Сизга Жаннат бўлсин, эй ШИФОКОРЛАР!"\nAll 31 870\n571 821 participants in the group\nТалабаларга стипендия бериш кечикмоқда; контракт пулини тўламаганлар ўқишдан ҳайдалишдан қўрқмоқда Коронавирус эпидемияси тарқашини тўхтатиш учун таътилга чиқарилган талабаларга¸ таълим мутасаддилари баëнотларига қарамай¸ стипендия бериш кечикмоқда. Бу ҳақда Озодликка хабар қилган талабалар¸ стипендия берилмаганидан карантин пайтида қийин аҳволда қолганини айтди. Бошқа гуруҳ талабалар эса¸ аввал белгиланган муҳлат - 20 мартга қадар контракт пулини тўлай олмаганлари учун ўқишдан ҳайдалиш хавфи остида қолганини билдирди. 17 март куни Тошкентда ўтказилган матбуот брифингида Ўзбекистон Олий ва ўрта махсус таълим вазирлиги расмийлари талабаларга стипендия тўлаш карантин даврида ўзгаришсиз давом этишини таъкидлаган эди. Вазирлик расмийлари айни брифингда жорий вазиятда контракт пулини ўз вақтида тўлай олмаганларга шароит яратиб берилишини ҳам ваъда қилган эди. Мажбурий таътилда пулсиз қолган талабалар Жиззах Политехника институтининг исмини очиқламасликни сўраган 1-босқич талабаси Озодликка ҳар ойнинг 6-7 кунида бериб келинган стипендиянинг ҳозирга қадар (25 март) берилмаганини билдирди. - Карантин даврида шу 428 минг сўмлик стипендиянинг йўқлиги билиниб қоляпти. Чунки, онам уй бекаси, менинг ўзим ҳам ишлаб¸ ҳам бюджетда ўқиётгандим. Ҳозир ишлаб бўлмайди. Биргина мен эмас¸ бошқа талабалар ҳам стипендия олмаган. Ректоратга айтсак, "ана берамиз, мана берамиз". Биз учун айнан карантин пайти шу стипендия ҳаётмамот масаласи бўлиб турипти. Озодликка келаëтган хабарлардан¸ мажбурий таътил пайтида стипдендиясиз қолганлар фақат жиззахлик талабалар эмаслиги тушунилади. Андижон Давлат университетининг Озодликка боғланган талабалари ҳам 25 март кунга келиб ҳам стипендия берилмаганини маълум қилди: - Ўтган ҳафта расмийлар телевизордан чиқиб¸ карантин таътили пайти ҳам стипендиялар берилади, деб айтишди. Лекин мана шу бугунгача стипендия олганимиз йўқ. Жиззах ва Андижон университетлари ректоратининг Озодлик боғланган ходимлари талабаларга уйда ўтириш буюрилган жорий вазиятда стипендиялар кечикаëтганини эътироф қилди: - Ҳеч бир студент стипендиясиз қолмайди. Ҳозир тўлов тури ўзгаряпти. Кимлардир ярмини нақд ярмини карточкага олиб келган бўлса, ҳозир тўлалигича карточкаларига тушириб берилади. Шунинг учун озгина кечикиш бўляпти, бу муаммо ҳал бўлади, - деди Жиззах Политехника институтининг Озодлик гаплашган мутасаддиларидан бири. Карантин даврида контракт пулини тўламаганлар ўқишдан ҳайдаладими? Коронавирус ëйилишини тўхтатиш мақсадида Ўзбекистон бўйлаб кескин чекловлар жорий этилган айни кунларда Озодликка боғланган бошқа бир гуруҳ талабалар¸ контракт пулини тўламаганнинг ўқишдан ҳайдалиш хавфи остида қолганини айтмоқда: - Стипендиялар кечикяпти, лекин контракт пулига келганда 20 мартгача тўламаганлар отчисления бўлади, дейишяпти. Ўқиш 17 мартдан тақа-тақ тўхтади. Қачон бошланиши номаълум. Ҳозир карантин сабаб оилавий шароитимиз ҳам оғирлашиб қолди. Деканимиз тўламаганлар ҳайдалади, деяпти. Тўлов муддатини узайтиришса яхши бўлар эди, - деди Озодликка боғланган Урганч Давлат университетининг исми очиқланмаслигини истаган 1-босқич талабаси. Озодлик талабанинг бу иддаоси юзасидан Урганч Давлат университети раҳбариятидан изоҳ ололмади. Telegramдаги "Фарғоналиклар" гуруҳида 20 мартгача контракт пулини тўлай олмаган айрим талабалар тўлов учун яна бир муддат берилишини сўраб чиқишган. 2019 йил декабрига қадар тўланиши лозим бўлган контракт пулини 20 мартгача ҳам тўлай олмаганлар¸ Озодлик гаплашган Фарғона Политехника институти 1-курс талабасининг айтишича¸ коронавирус эпидемияси даврида янада оғир аҳволга тушган: - Декабргача тўлашга имконимиз йўқ эди. Шунга 20 мартгача муҳлат беришганди. Қарз олиб тўлаймиз¸ деб турувдик, коронавирус чиқиб қолиб¸ аҳволимиз баттар ёмонлашди. Биргина мен эмас¸ бошқа курсдошларим ҳам тўлов муддати узайтирилишига умидвор бўлиб туришипти ҳозир. Ўзбекистон Олий ва ўрта махсус таълим вазири ўринбосари Узоқбой Бегимқулов 17 март куни Тошкентда ўтказилган брифингда "коронавирус пандемияси боис контракт тўловларини тўлашга қурбим етмайди"¸ деган мурожаат бўлмаганини билдирган эди. "Ўзи шундоқ ҳам бу муддат истисно тариқасида 2019 йил сентябрь ойидан бери мунтазам равишда дарсларга қатнаб турган, айрим сабабларга кўра контракт пулини 2019 йил 31 декабргача тўлай олмаган абитуриентлар учун имконият сифатида берилган эди. Ҳозиргача 20 мартга қадар тўлай олмаганлик ва муддатни узайтириш ҳақида ҳеч қандай мурожаат келиб тушмади. Агар 1 курс талабаларидан шундай мурожаат бўлган тақдирда, ушбу масала Давлат қабул комиссияси томонидан ўрнатилган тартибда кўриб чиқилади", - деган эди Бегимқулов. Олий ва ўрта махсус таълим вазирлигининг матбуотга гапириш ваколати йўқлиги сабаб исми очиқланмаслигини истаган расмийси 25 март куни Озодлик билан суҳбатда¸ жорий вазиятда контракт пулини тўлай олмаганларга яна бир марта муҳлат берилишини айтди: - Контракт пулини тўлашга яна бир имконият берилади. Ҳозир ҳамма қийин вазиятда қолган, тушунамиз. Таътил тугаганидан сўнг маълум қиламиз, - деди вазирлик расмийси. Айни пайтда икки ҳафтага деб айтилган мажбурий таътилнинг қачонгача чўзилиши мавҳумлигича қолмоқда. - Ҳозир ҳеч ким ҳеч нарса билмайди. Агар карантин таътили чўзиладиган бўлса ўрни ёзги таътил ҳисобидан тўлдирилиши мумкин, - деди Ўзбекистон Олий ва ўрта таълим вазирлиги расмийси. Ўзбекистонда Интернет тезлигининг пастлиги¸ туман ва қишлоқларда эса¸ Интернетга мунтазам уланиш имкони йўқлиги сабаб ўрта ва олий таълимни пандемия даврида¸ ривожланган давлатлардаги каби¸ онлайн режимига ўтказиш режаси йўқ. Бутун дунë¸ хусусан¸ Ўзбекистонда ëйилиб бораëтган коронавирус пандемияси сизнинг ҳаëтингизга қандай таъсир қилмоқда? Бу ҳақдаги хабар ва маълумотларни¸ сурат ва видеоларни Озодликнинг @ozodnews Telegram каналига юборинг.\nMuommo ustiga muommoooo\nКантракт пулини уйлаб утирибди давлатимиз имтиёзлар килиб берадилар нимунча уялмасдан стипендя сурайди булар ишлаб куйгандек хозирги вазиятда бирорта илмий иш килишсин доно ёшлар дори кашф килсин укиб излансин пул пул демасдан\nDed qora qochqorni gostidan osh qozon kabob yeyapman deb yana nolimang yoqchilik yiqitar deb\nYigitni yoqchilik emas nafs balosi oldiradi bilsaiz\nСенга ухшаган кутларга бахана йуқчилик йиқитар йигит зурини\nСеллар шиор қилишвогансан\nAy yayya budit\n🍘BIR QIIZ GALDI KRASIVA🔊 replied to Холид\nMammasi botis xoliqiz\nOshxam yuq endi polniy peryod makaron palov\nMakke aminga tepib skey semiz


Туркманистонда Озодлик мухбири тақдиридан хавотирлар - BBC O'zbek\nФото муаллифлик ҳуқуқи Azathabar\nImage caption Худойберди Аллашов\nОзодлик радиоси ўзининг Туркманистондаги мухбири Худойберди Аллашов тақдиридан хавотирларини изҳор қилмоқда.\nЎзбекистонда туғилган, аммо Туркманистонда яшаб келган Аллашов Тошҳовуз вилояти, Кўҳна Урганч туманида ҳибсга олинган.\nХабарларга кўра, уни носвой сақлагани баҳонасида қўлга олишган.\nЖурналистнинг яқинлари уни электр токи билан қийноққа солинганини даъво қилишмоқда.\nОзодлик радиосига кўра, 3 декабрда полиция 27 ёшли Худойберди Аллашовнинг уйига бостириб кирган, унга қўшиб онаси ва турмуш ўртоғини ҳам олиб кетган. Кейинроқ унинг турмуш ўртоғи озод этилган, аммо онаси билан Худойберди ҳамон ушлаб турилмоқда.\nАсли ўзбекистонлик бўлган Аллашов ўтган асрнинг тўқсонинчи йилларида оиласи билан Туркманистонга кўчиб келган.\nУнинг Озодлик билан ҳамкорлик қилаётганига икки ойча бўлган.\nЖурналист Мекан Ташлиев тахаллуси остида Озодликнинг Туркман хизмати учун "Тошҳовуз вилоятидаги ижтимоий ва иқтисодий муаммолар, мажбурий меҳнат, иш ҳақларининг кечиктирилаётгани, озиқ-овқат тақчиллиги ҳақидаги репортажларни юборган".\nОзод Европа/Озодлик радиоси президенти Томас Кент Аллашовнинг ҳибсга олиниши кескин қоралаб баёнот берган.\n"Мазкур айбловлар Туркман хизматини жим бўлишга мажбур қилиш ва туркман халқини қўрқитишга қаратилган кампаниянинг бир қисми, деб ҳисоблаймиз. Кейинги 1,5 йил давомида Туркманистондаги мухбирларимизни ҳибсга олишди, ташқи дунёдан изоляция қилишди, калтаклашди, сўроққа тутишди, ҳеч бир асоссиз, ўзбошимчалик билан қамоққа ташлашди ва ҳатто, биздаги маълумотларга кўра, қийноққа солишди, дейишга асосимиз бор. Бунинг учун Туркманистон расмийлари масъул деб ҳисоблаймиз", деб айтган Озод Европа/Озодлик Радиоси президенти Томас Кент.\nТуркманистон ҳукумати мустақил ва ё танқидий фикрдаги журналистларга мутлақо тоқат қилмаслиги билан машҳур.\nЎтган бир неча йиллар ичида Туркманистонда Озодлик радиосининг бир неча журналистлари калтакланган ва қамоққа ташланган эди.


Категория: Миллий ғоянинг ривожланиш босқичлари – Мустамлакачилик ва мустабидлик; Муаллиф: Ғайбуллаев О\nЧоризм – чор Россияси томонидан Марказий Осиёга бостириб кирган 1850 йиллардан 1920 йилларгача бўлган даврнинг номланиши. Тарихимизнинг холис талқини боболаримизнинг буюк давлатларни барпо қилганларини, юксак маънавият, маданият, тараққиёт саҳифаларини очиб беради. Ички низо ва адоватлар, фақат ўз қобиғига, умрини ўтаб бўлган ақидаларга ўралашиб яшаб, оғир аҳволга тушиб қолган даврларимизни ҳам. Натижада бизнинг кейинги олти аждодимиз озодлик армонларида ўтди. Не бахтки, бу кунга етиш бизга насиб этди.\nКиритилди: 2020-10-27 01:21:54; Ўқилди: 1595 марта; Давомини ўқиш ...\nКатегория: Миллий ғоянинг ривожланиш босқичлари – Мустамлакачилик ва мустабидлик; Муаллиф: Ғайбуллаев О.\nЧоризм – чор Россияси томонидан Марказий Осиёга бостириб кирган 1850 йиллардан 1920 йилларгача бўлган даврнинг номланиши. Тарихимизнинг холис талқини боболаримизнинг буюк давлатларни барпо қилганларини, юксак маънавият, маданият, тараққиёт саҳифаларини очиб беради. Ички низо ва адоватлар, фақат ўз қобиғига, умрини ўтаб бўлган ақидаларга ўралашиб яшаб, оғир аҳволга тушиб қолган даврларимизни ҳам. Натижада бизнинг кейинги олти аждодимиз озодлик армонларида ўтди.\nКиритилди: 2020-10-27 00:36:24; Ўқилди: 3660 марта; Давомини ўқиш ...\nШўро – Совет ҳукумати (совет) нинг ХХ асрнинг 20-40 йилларигача ўзбек ва бошқа туркий тилларда ишлатилган номи. Кейинчалик Афғонистон ва бошқа Шарқ мамлакатлари халқлари ҳам совет ҳокимиятига нисбатан бу сўзни қўллаган. 1990 йиллар охирида ўзбек тилидаяна қўлланила бошлади. Ҳар бир ижтимоий-сиёсий ва тарихий бирлик вакиллари қанча ўзларининг сиёсий, ҳуқуқий, маънавий ва миллий ўзлиги ва ижтимоий ҳаётни теранроқ ва атрофлича англай борсалар, шунча уларнинг сиёсий, ҳуқуқий, маънавий ва миллий онги ҳам ўсиб боради. Бу ҳолда улар ўзларининг мақсад ва манфаатларини ҳам теранроқ ва атрофлича англай бошлайдилар. Уларнинг онгидаги бундай ижобий ўзгаришлар, ўз навбатида уларнинг ғоя ва мафкураларининг ривож топишига олиб келади, чунки улар энди ўзларининг ғоя ва мафкураларида ўз мақсад ва манфаатларини тўлароқ ва яққолроқ ифода этишга эришадилар.\nКиритилди: 2020-10-26 16:12:19; Ўқилди: 4481 марта; Давомини ўқиш ...


МАҚСАДЛАР - Шахсий ва корпоратив мақсадларни тўғри белгилаш ва эришиш\nУмуман олганда, ҳохиш, орзу ва мақсад ўртасида катта фарқ мавжуд. Бой, соғлом ва чиройли бўлишни истамоқ - бу бир масала, буларга эришмоқ - бошқа масала. Бизнинг барча ноаниқ орзуларимизга, агар биз биринчи қадамни қандай босишни билиш даражасигача ўз истагимизни аниқлаштирсак, эришса бўлади.\nМақсад шахсан сеники бўлиши керак\nЗамонавий инсон иллюзия ҳолатида яшайди, гўёки ўзининг хоҳиш-истагини билгандек. Аслида эса, у умум қабул қилинган низомга мувофиқ, хоҳлаши керак бўлган нарсани хоҳлайди.\nЗамонавий инсон «ўзининг» мақсади деб ҳисобланган мақсадга эришишда катта хавфларни қаршилашга тайёр, бироқ, у ҳақиқатан ҳам ўз мақсадига эришишдаги хавф ва масъулиятдан жуда қўрқади.\nЎз истакларингни бажаришга ҳаракат қил. Ҳаётингни бошқа бировнинг орзу-ниятини рўёбга чиқариш учун сарфлама.


ЎзА - Келажак энергияси намойиши халқларни бирлаштирди\n10.09.2017 20:39 Чоп этиш версияси\nОстона, 10 сентябрь. ЎзА махсус мухбири Бекзод Ҳидоятов хабар қилади.\nҚозоғистонда 10 сентябрь куни “Astana EXPO – 2017” халқаро ихтисослашган кўргазманинг расмий ёпилиш маросими ўтказилди. Унда қатор давлат раҳбарлари ва халқаро делегациялар етакчилари иштирок этди.\nУч ой давом этган кўргазмада Ўзбекистон, Россия, АҚШ, Хитой, Германия, Буюк Британия, Франция, Япония, Туркия, Ҳиндистон, Вьетнам, Арманистон, Покистон, Озарбайжон, Беларусь, Куба, Туркманистон, Руминия, Бразилия, Грузия каби 120 га яқин давлат ўзининг технологик, илмий, маданий ютуқларини намойиш этди. Шунингдек, 20 дан ортиқ халқаро ташкилот қатнашди.\n“Келажак энергияси” мавзуида ўтказилган кўргазма, унинг доирасида ташкил этилган халқаро конференциялар сайёрамиз келажагига бевосита таъсир кўрсатаётган энергия истеъмоли муаммоси жаҳон ҳамжамиятини ташвишга солаётганини очиб берди.\nСаноатлаштириш рамзи, техник ва технологик ютуқлар намойиши учун очиқ платформа ҳисобланган ЭКСПО кўргазмаси миллионлаб одамлар эътиборини тортди, унга 5 миллиондан зиёд меҳмон ташриф буюрди.\nМамлакатимиз кўргазмада самарали иштирок этди. Умумий майдони 1 минг 180 квадрат метрни ташкил этган павильонга минглаб меҳмонлар, мутахассислар ташриф буюрди. Юртимизнинг автомобилсозлик, юқори технологиялар, робототехника, туризм, аграр соҳаларда эришган ютуқлари акс эттирилган стендлар уларда катта қизиқиш уйғотди. Истиқболли ҳамкорликка оид қатор шартномалар имзоланди. 5 сентябрь куни Ўзбекистон миллий куни ўтказилди.\n“Astana EXPO – 2017” кўргазмасининг ёпилиш маросимида бу йилги тадбир 1851 йилдан буён анъанавий ўтказиб келинаётган халқаро ярмарканинг мантиқий давоми бўлгани, дунё халқларини бирлаштиришга катта ҳисса қўшгани, уни ўтказиш ва ярмаркада иштирок этиш истагини билдираётган мамлакатлар сафи тобора кенгайиб бораётгани таъкидланди.\nХалқаро ихтисослашган кўргазманинг расмий ёпилиш маросими театрлаштирилган концерт дастури ва мушакбозлик билан ниҳоясига етди.\nНавбатдаги халқаро ихтисослашган кўргазма 2020 йил Бирлашган Араб Амирликларининг Дубай шаҳрида ўтказилади.


“Эй одамлар! Бир масал айтилмиш, бас, унга қулоқ солинг! Албатта, сизлар Аллоҳни қўйиб, топинаётган нарсаларингиз, агар барчалари бирлашсалар ҳам, битта пашша ярата олмаслар. Ва агар пашша улардан бирон нарсани тортиб олса, ундан ўшани қутқариб ололмаслар. Талаб қилувчи ҳам, талаб қилинган ҳам ожиз бўлди”. (Бошқа катта жонзотларни қўйсинлар-у, энг кичик, энг ҳақир, энг аҳамиятсиз кўринган пашшани яратишга уриниб кўрсинлар. Ярата олмаслар. Хўш, энди бир дона пашшани ярата олмаган бутга қандай қилиб топиниш, сиғиниш, айтганини (агар айтолса,) қилиш мумкин? Асло мумкин эмас. Умуман ақлга, мантиққа тўғри келмайди. Пашша жуда заиф, ҳақир жон. Аммо, у сабаб бўлиб баъзи бир касалликларни ташиб келтирса, ҳаммаси тўпланиб, ҳаракат қилса ҳам, ўша касалликдан зарар кўраётганни ёки ўлаётганни қутқариб қололмайдилар. Буни ҳамма ҳаётда кўрган. «Талаб қилувчи ҳам, талаб қилинган ҳам ожиз бўлди». Яъни, Аллоҳдан ўзганинг ибодатини талаб қилувчи ҳам, ибодати талаб қилинган нарсалар ҳам ожиздирлар. Бирон нарса қўлларидан келмас.) (Ҳаж сураси, 73-оят).\n“Ва агар пашша улардан бирон нарсани тортиб олса, ундан ўшани қутқариб ололмаслар”\nОятнинг ушбу қисми борасида бир неча илмий тадқиқотлар хулосалари тақдим этилди. Хўш, пашша инсондан нималарни тортиб олади? Инсон ундан нималарни қайтариб ололмайди?\nМаълумки, пашша олд-орқа, тепа-паст томонларга ҳаракатланадиган, парвоз асносида турли тезкор ҳаракатлар (манёврлар)ни амалга ошира оладиган ҳашаротдир. У ўзининг тезкорлиги, хавф-хатардан чаққонлик билан қоча олиши сабабли инсон тановул қилаётган таомдан нимадир олиб кетса, инсон уни тута олмайди. Кўпчилигимиз пашшани осонликча тутиш, ўлдириш қийинлигига кўп бора гувоҳ бўлганмиз.\nИккинчи томондан агар инсон ўша пашшани тутиб олган тақдирда ҳам таомидан олиб кетган нарсани пашшадан қайтариб олишга ожизлик қилади. Чунки пашшанинг мураккаб ҳазм қилувчи аъзоси бўлмагани учун олмоқчи бўлган таомига идишда тургандаёқ махсус суюқлик юборади. Суюқлик уни эритиб бўлгач, хартуми билан сўриб олиб, тўғри қонга юборади. Шундай қилиб пашша идишдан олган таомини таркиби ўзгарган, ҳазм бўлган, суюлтирилган ҳолида сўриб олади. Ҳеч бир инсон ва ҳеч қандай жиҳоз пашша олган таомни асл ҳолича идишга қайтариб ололмайди.\nУчинчи тарафдан бугунги илмнинг исбот қилишича, пашша инсонга бир неча касалликларни ташир экан. Бунинг натижасида ўша инсоннинг касаллигини, соғлигини тортиб олади. Баъзан ўша инсоннинг ҳаёти шу билан якунланиши ҳам мумкин. Пашша орқали инсонга ўтадиган касалликлар: ич терлама, ичак сили, вабо, гельминтоз, ичбуруғ ва бошқа касалликлар.\nДемак, пашша бизнинг таомимиздан озгина егулик олиб кетса, уни тутиш қийин бўлганидан олиб кетган нарсасини қайтариб ололмаймиз. Пашшани тутиб олсак ҳам таом бутунлай ҳазм бўлган, суюлтирилган, таркиби ўзгарган ҳолда бўлгани учун уни аввалги асл ҳолида қайтариб ололмаймиз. Чунки ўша озгина таом аллақачон пашшанинг қонига сўрилиб кетган бўлади. Шунингдек, пашша турли касалликлар тарқатиши орқали бизнинг саломатлигимизни ҳам “тортиб олар” экан.\nБундан ўн тўрт асрдан кўпроқ вақт олдин нозил бўлган Қуръони Каримда жуда нозик услуб билан пашша олган таомини дарҳол эритиб, ҳазм қилиб юборишга, уни пашшадан тортиб олиш ва аслига қайтариш инсоннинг қўлидан келмаслигига, пашша турли чаққон ҳаракатлар билан учадиган ҳашарот эканлигига, шунингдек, пашша турли касалликларни ташувчи эканлигига ишора қилинган. Муҳаммад соллаллоҳу алайҳи васаллам ҳашаротларга оид илм бўйича мутахассис бўлмаганлар. У зот Қуръони Каримни Жаброил алайҳиссалом орқали Аллоҳ таолонинг Ўзидан қабул қилиб олганлар.\nКиритилди: 04:00 16.10.2020. Ўқилди: 1876 марта. Фикрлар сони: 0 та.\n“UzAutoMotors” АЖга боғлиқ суд иши бўйича қўшимча маъл...


Ота-боболаримиз от парваришланган хонадон файз-баракали бўлишини бот-бот уқтиришининг боиси ҳам шунда.\nДарҳақиқат, халқимиз отни инсоннинг чин дўсти, эр йигитнинг қаноти, деб билади.\nЎзбек ўғлонлари эса азалдан от ўйнатиб, эгар устида улғайган, десак, муболаға эмас. Бироқ кейинги йилларда йилқичилик соҳаси эътибордан четда қолиб, таназзул ёқасига келиб қолган эди. Бугунги кунда республикамизда жами 211 минг 662 бошдан кўпроқ от мавжудлиги, уларнинг асосий қисми, яъни 85,1 фоизи шахсий ёрдамчи ва деҳқон хўжаликлари ҳиссасига тўғри келаётгани, атиги 9,4 фоизи фермер хўжаликлари, қолгани эса бошқа корхоналарда парваришланаётгани шундан далолат беради, албатта.\nАна шундай мураккаб бир пайтда давлатимиз раҳбарининг “Ўзбекистон Республикасида йилқичилик ва от спортини ривожлантиришга доир қўшимча чора-тадбирлар тўғрисида”ги қарори қабул қилингани айни муддао бўлди. Соҳа фидойиларининг айтишича, у мустақиллик йилларида эълон қилинган тармоққа оид илк ҳужжатдир.\nҚарорда йилқичилик ва от спортини ривожлантириш, унинг моддий-техника базасини мустаҳкамлаш, янги авлод чавандозларини тайёрлаш, аҳолининг кенг қатлами, айниқса, ёшлар ўртасида от спортини оммалаштириш энг устувор вазифа сифатида белгилаб берилган. Унинг изчил ижросини таъминлаш мақсадида Ўзбекистон от спорти федерацияси ваколати кенгайтирилиб, Ўзбекистон йилқичилик ва от спорти федерациясига айлантирилди.\nБу тармоқ истиқболида қандай бурилиш ясайди?\n— Президентимизнинг қарори ўз вақтида қабул қилинган тарихий ҳужжат бўлди, — дейди Ўзбекистон йилқичилик ва от спорти федерацияси раиси ўринбосари — бош котиб Эльдар Анарбаев. — Унга кўра, йилқичиликни ривожлантириш федерациямиз зиммасига юклатилгани нафақат ушбу тармоқ, балки от спорти истиқболи сари ташланган муҳим қадамдир. Негаки, спортнинг мазкур тури тараққий этиши, халқаро доирада юқори натижаларга эришилиши, энг аввало, йилқичилик равнақига боғлиқдир. Юртимизда масаланинг шу жиҳатига жиддий эътибор қаратилаётгани диққатга сазовор.\nИнвестициявий жозибадорлик индикатори\nОчиғини айтиш керак, от спорти энг қиммат спорт тури ҳисобланади. Шу билан бирга, сердаромад ҳамдир. У орқали давлатга мўмай даромад келиб тушади. Буни статистик маълумотлар ҳам тасдиқлайди. Масалан, Францияда ушбу спортдан олинадиган соф фойда йилига ўртача 13 миллиард еврони ташкил этади. Бу кўрсаткич Австралияда 11 миллиард доллар, АҚШда эса 100 миллиард долларга тенг!\n— Биласизми, чет эллик инвесторлар бирор давлатга сармоя киритишдан олдин, унинг иқтисодиётини ҳар томонлама ўрганиш чоғида бир жиҳатга алоҳида эътибор қаратишар экан, — дея сўзида давом этади Э. Анарбаев. — Бу йилқичилик ва от спортининг йўлга қўйилганидир. Сабаби, мазкур соҳа ривожи инвестициявий жозибадорлик индикатори ҳисобланар экан. Шу маънода, Ўзбекистонимизни, ҳеч иккиланмай, сармоявий салоҳияти юқори мамлакатлар қаторига киритиш мумкин. Чунки йилқичиликни комплекс тараққий эттириш масаласига давлат сиёсати даражасида эътибор қаратилаётир.\nЧиндан ҳам, юртимизда бир-бири билан чамбарчас боғлиқ бўлган ушбу тармоқлар истиқболи порлоқ. Тарихга назар соладиган бўлсак, ҳозирги пайтда соҳада пешқадам ҳисобланаётган айрим давлатларда ҳали йилқичилик йўлга қўйилмаган бир пайтда бизнинг заминда от спорти шаклланиш босқичидан ўтиб, ривожланиш поғонасига етганди. Ахир тўй-тантаналар “Кўпкари”, “Оломон пойга”, “Ағдариш” каби миллий ўйинларсиз ўтмаган. Полвону чавандозлар, айғирларнинг зўри ана шундай спорт мусобақаларида сараланган.\nАфсуски, миллий ўйинларимизга эътиборнинг сусайиши йилқичилик равнақига ҳам соя ташлади. Охир-оқибат зотли отлар камайиб, четникига кўз тика бошладик. Оддий ҳақиқат шуки, бугун юртимиз чавандозлари халқаро мусобақаларда Германия, Голландия, Польша сингари хориж давлатларидан катта маблағ эвазига олиб келинган айғирлар билан иштирок этаяпти.\nСавол туғилади: юртимизда спорт отлари етиштириш имконсизми?\n— Имкони бор, албатта, — дейди суҳбатдошимиз. — Бунинг учун наслчилик ишларини яхшилаш, шунингдек, соҳа тараққий этган давлатлар билан ҳамкорликни мустаҳкамлаш зарур. Қарорда айни шу йўналишлар бўйича аниқ вазифалар белгилаб берилган. Шундан келиб чиқиб, яқинда от спорти бўйича Осиёнинг энг кучли давлати ҳисобланган Қатарда бўлиб, ўзаро тажриба алмашиб қайтдик. Энг муҳими, зоотехник, мураббий, ветеринар, тақачи ва чавандозларни ушбу мамлакатда доимий равишда бепул ўқув курсларига жалб этиб, тажрибасини ошириш бўйича келишувга эришдик. Бундай ҳужжат Россия от спорти федерацияси билан ҳам имзоланиши кутилаяпти.\nҚорабайир — миллий ғуруримиз\nДавлатимиз раҳбари Қашқадарё вилоятига қилган ташрифида йилқичиликда наслчиликни сақлаш ва ривожлантириш, айниқса, Қорабайир зотини кўпайтириш бўйича зарур йўл-йўриқ ҳамда кўрсатмалар берган эди. Бу бежиз эмас, албатта. Чунки пайдо бўлиши ўзбек халқи тарихи билан узвий боғлиқ бўлган мазкур зот миллий ғуруримиз, ифтихоримиздир.\n— Қорабайир ўзининг қатор биологик хусусиятлари билан бошқа зотлардан устунликка эга, — дейди қишлоқ хўжалиги фанлари доктори, профессор Дўстмуҳаммад Холмирзаев. — Яъни тоғ шароитига яхши мослашади, иссиқ ва совуққа бардошли. Пойгада, айниқса, узоқ масофага чопиш, тўсиқлардан сакраб ўтишда бошқа отлардан асло қолишмайди. Миллий от спорти — “Кўпкари” мусобақаларида эса унга тенглашадигани топилмайди.\nҚорабайир отларининг тана тузилиши ўта хушбичим ва қотма бўлади. Тўши кенг, бўйни қисқа эса-да, анча йўғон, қарчиғайи унча баланд эмас. Ранги, асосан, қора, тўриқ, жийрон, кўк, малла, чавкар, шунингдек, саман тусда бўлади.\nОт табиатан ҳуркак жонивор ҳисобланади. Аммо бу — Қорабайирга ёт хислат. У довюраклиги, жанговарлиги билан чавандозлар ишончини, ишқибозлар меҳрини қозониб келмоқда. Юртимизда бу зотнинг “Оловхон”, “Ўзбекистон” каби типлари яратилган. Бу борадаги изланишлар якунига етказилмагани ачинарли. Аммо Қорабайир генофонди сақлаб қолингани энг катта муваффақиятдир.\nПрезидентимиз ташрифидан сўнг Яккабоғ туманида ушбу ноёб зотли отларни кўпайтиришга ихтисослаштирилган замонавий мажмуа бунёд этилмоқда. У 2018 йилнинг 1 январига қадар фойдаланишга топширилиши, 200 тагача йилқи боқилиб, учқур тулпорлар етказиб берилиши кўзда тутилган.\nДарвоқе, айни пайтда пойтахт вилоятидаги “Машъал”, “Баркамол авлод болалар от спорти” сингари от клубларида ҳам Қорабайирни кўпайтириш йўлга қўйилган.\nОлимпиадага ўз отларимиз билан борамиз\nОчиғи, дунёда от зотлари жуда кўп. Лекин улар орасидан Қорабайир, Ахалтака ва немис зотларига талаб нисбатан катта. Нега?\n— Негаки, улар ўз йўналиши бўйича энг яхши кўрсаткичларга эга, — дея изоҳ беради Эльдар Анарбаев. — Пойгада Ахалтака, тўсиқлар ошиб югуришда немис зотлари, миллий от ўйинларида Қорабайир чиндан-да тенгсиз. Шунинг учун юртимиздаги от заводлари, йилқичилик хўжаликларида ушбу зотларни кўпайтириш, уларнинг наслини яхшилашга жиддий аҳамият берилаяпти. Чунки олдимизга Олимпиада ўйинларига ўз отларимиз билан боришни асосий мақсад қилиб қўйганмиз.\nШу ўринда 2018 йилда Германияда бўлиб ўтадиган Жаҳон кубогининг финал босқичи ҳақида тўхталиб ўтсак. Унда дунёнинг энг сара отлари билан энг кучли\n40 нафар чавандоз иштирок этса, шулардан бири — ўзбекистонлик Нуржон Тўёқбоев эканлиги таҳсинга лойиқ. У “Олтин лига” номи билан машҳур бўлган ушбу нуфузли мусобақанинг тўсиқлардан от сакратиш тури бўйича йўлланмасини “КингКорнет” лақабли тулпори билан Марказий Осиё лигасининг уч босқичида ҳам Гран-при соҳиби сифатида қўлга киритди.\nАслида, жаҳон кубогида қатнашишнинг ўзи — шараф. Аммо биз мақсадни юксак қўйиб, чавандозимиз совринли ўринларни эгаллашидан умид қилиб турибмиз.\nАйтиш жоизки, юртимизда спорт отлари етказиб берадиган от заводи яна биттага кўпаймоқда. Пойтахт вилоятининг Бўстонлиқ туманида немис зотли отларни кўпайтиришга ихтисослаштирилган “Ўзбек спорт отлари” масъулияти чекланган жамияти ташкил этилаяпти.\nУнинг биринчи босқичида 40 миллиард сўм миқдорида инвестиция ўзлаштирилиб, отхоналар, машғулот ва мусобақа ўтказиладиган майдонлар қурилади. Энг асосийси, Германиядан наслли биялар олиб келиниб, 2018 йилда 50 та қулун олиниши кутилаяпти. 2020 йилда эса бу кўрсаткич 200 тага етказилиши қувонарлидир.\nКелажакда бу ерда дунё стандартларига жавоб берадиган лаборатория, замонавий жарроҳлик маркази ишга туширилиши, ҳудудларда эса филиаллари ташкил этилиши режалаштирилган.\nНоёб арғумоқлар маскани\nҲозирги кунда республикамизда 13 та наслчилик хўжалиги фаолият юритаётгани, мавжуд отлардан 11 минг 116 боши наслдорлиги, жумладан, 527 боши наслли бия эканлигини инобатга оладиган бўлсак, зотдор отларни кўпайтириш имкониятимиз юқорилиги ойдин бўлади. Ўрта Чирчиқ туманидаги “Ўзбегим отлари” от заводида ноёб тулпорлар сирасига кирадиган Ахалтака зоти кўпайтирилади.\n— Президентимиз Тошкент вилоятига ташрифи давомида от заводимиз фаолияти билан яқиндан танишиб, соҳани ривожлантириш, айниқса, наслчиликни яхшилаш, зотдор тулпорларни кўпайтириш бўйича қимматли маслаҳатларини берди, — дейди “Ўзбегим отлари” масъулияти чекланган жамияти раҳбари Аваз Исмоилов. — Бу эса бизни янги лойиҳаларни амалга ошириш, фаолиятимизни кенгайтиришга руҳлантирди. Айни пайтда қўшимча отхоналарни қуриш ишларини бошлаб юбордик. Яна бир муҳим йўналиш, яъни Ахалтака отларининг янги линияларини яратиш устида изланаяпмиз. Булар тез орада ўз самарасини беради.\nМаълумот ўрнида айтиш жоизки, Ахалтака зоти бундан беш минг йил муқаддам пайдо бўлган қадимий от тури ҳисобланади. Улар учқурлиги, абжирлиги, чидамлилиги, кўркам кўриниши билан алоҳида ажралиб туради. Олимлар бу зот аслида бизнинг заминимизда пайдо бўлган, деган фикрни илгари суришади. Ушбу арғумоқлар, асосан, ҳозирги Фарғона водийси, Хоразм вилояти ҳудудларида учраган. Бироқ унинг генофонди Туркманистонда сақланиб қолган.\n— Дунёда мавжуд Ахалтака отларининг қарийб 10 фоизи бизнинг заводимиз улушига тўғри келади, — дейди зоотехник Галина Славская. — Уларнинг аксарияти мамлакат ва халқаро миқёсдаги чемпионатлар иштирокчиси ҳамда совриндори, айтиш мумкинки, Ўзбекистон фахрига айланган. Мисол учун, “Галлас” лақабли тулпор ёш айғирлар ўртасида жаҳон чемпиони, мутлақ Осиё чемпиони ҳисобланади. Унинг чиройли хатти-ҳаракатлари, йўртиб юришини айтмайсизми?!\nГалина Славская билан бир бор суҳбатлашган киши отлар оламига шўнғиб кетади. Бу соҳа фидойиси беназир жонзотлар нимани хуш кўриши-ю, парваришлашда қайси жиҳатларга эътибор қаратиш зарурлигини жуда яхши билади. Таъбир жоиз бўлса, отчиликда ўзига хос мактаб яратган. Эътиборли жиҳати, у от заводидаги 300 га яқин йилқилар эришган натижаларнигина эмас, балки улар қайси айғир ёки биядан урчигани-ю, барча кўрсаткичларини йилма-йил ёддан айтиб беради.\n— От — меҳрталаб жонивор, — дейди Г. Славская — Ундан эътиборингизни аямасангиз, энг содиқ дўстга айланади. Айниқса, спорт отларини етиштиришда бу ўта муҳим жиҳат саналади. Шунинг учун заводимизда йилига 60 та тойчоқ олинса, уларнинг ҳар бири парваришига алоҳида ёндашамиз. Натижада халқаро мусобақаларда юртимиз шарафини ҳимоя қиладиган спорт отлари сони тобора кўпаймоқда.\nБугун йилқичилик ва от спорти тармоғида туб ўзгаришлар даври бошланди. Бевосита Президентимиз ташаббуси билан мазкур жабҳада олиб борилаётган ислоҳотларда ҳеч бир масала эътибордан четда қолмаяпти. Спорт, хизмат отлари етиштириш, наслчиликни яхшилаш баробарида, тизим моддий-техника базасини мустаҳкамлаш, отчопарларни халқаро андозаларга мувофиқ, қайта қуриш ва модернизациялаш ишлари жадал давом эттирилмоқда. Бу каби саъй-ҳаракатлар яқин йилларда ўзбек йилқичилиги ва от спорти довруғини дунёга кенг ёйишга хизмат қилишига ишонамиз.\nМазкур рукндаги бошқа мақолалар: « Эртанги кунга ишончи юксак халқнинг келажаги порлоқ бўлади\tЦзинь ЛИЦЮНЬ: Осиё инфратузилма инвестициялари банки Ўзбекистон билан ҳамкорликка тайёр »


Адлия вазирлиги аҳолига бепул ҳуқуқий маслаҳатлар беради | insonvaqonun.uz\nБош саҳифа/Адлия идораларида/Адлия вазирлиги аҳолига бепул ҳуқуқий маслаҳатлар беради\nАдлия вазирлиги аҳолига бепул ҳуқуқий маслаҳатлар беради\nНотариусга саволларингиз борми? Ҳуқуқий масалаларда ечилмаётган муаммолар қийнаяптими?\nСизда ҳуқуқшунослар билан бевосита учрашиб, уларга саволлар бериш имконияти бор.\nАдлия вазирлиги фуқароларнинг ҳуқуқий онги ва ҳуқуқий маданиятини юксалтириш мақсадида “Ҳуқуқий билимлар куни” флешмобини ўтказади.\nФлешмоб жорий йилнинг 11–12 октябрь кунлари соат 10.00 дан 16.00 га қадар бутун республика бўйлаб ўтказилади. Бунда вилоятлар ва туманлар марказларида ташкил этилган ҳуқуқий тарғибот нуқталарида қатор тарғибот тадбирлари режалаштирилган.\nШу кунлари аҳолига нотариуслар ва адвокатлар томонидан бепул ҳуқуқий маслаҳатлар берилади. Шунингдек, фуқароларни ҳуқуқий билимларга қизиқтириш ҳамда уларнинг ҳуқуқий саводхонлигини оширишга рағбатлантириш учун турли танловлар, викториналар, шу жумладан тестлар ташкил этилади. Ғолибларга эсдалик совғалари ҳамда Адлия вазирлиги томонидан ишлаб чиқилган ҳуқуқий қўлланма тақдим этилади.\nТадбир Тошкент шаҳрида М.Улуғбек туманидаги “Эко бозор” савдо мажмуасида, “Ғ.Ғулом” истироҳат боғида, “Анҳор Локомотив” паркида, Яккасарой туманидаги “Next” савдо мажмуасида, “Олой” бозорида, “Мега планет” савдо мажмуасининг олд майдонида ўтказилади.\nҲуқуқни фаол тарғиб қилиш шаклида ўтказилаётган ушбу флешмоб учун махсус флаерлар, буклетлар ва бошқа тарғибот материаллари ишлаб чиқилган.\nАдлия вазирлиги фуқароларни ушбу флешмобда фаол иштирок этишга чорлайди.\n491\tЧоп этиш PDF


Французлар Ўзбекистонда Буюк Ипак Йўли ҳақида фильм олишмоқда\n16:02 / 11.07.2016\nФранциянинг Electron Libre Productions студияси Ўзбекистонда "Буюк Ипак йўли ва бошқа мўжизалар" ҳужжатли фильмини тасвирга олиш ишларини бошлаб юборди. Бу ҳақида Podrobno.uz сайти хабар берди.\nЭлектрон ОАВ Миллий ассоциацияси ҳамда "Ўзбектуризм" миллий компаниясининг қўллаб-қувватлаши остида ўтадиган ҳужжатли фильм 15 қисмдан иборат бўлади. Ҳар бир қисм 26 дақиқа давом этади. Ўзбекистонда картинанинг уч қисми тавсирга олиниб, улар Бухоро, Самарқанд, Тошкент, Фарғона ва Марғилон шаҳарларига бағишланиши режалаштирилмоқда. Фильм съёмкалари 19 июлга қадар давом этади.\nФильм сценарийсига кўра, бошловчи А. де Монтескью нафақат Буюк Ипак йўлининг чорраҳасида жойлашган Ўзбекистондаги тарихий шаҳарларга саёҳат қилади, балки улар ҳақида сўзлаб ҳам беради, шу билан бирга бу ердаги тарихчилар, археологлар ва оддий одамлар билан суҳбат қуриб, халқимизнинг кўп асрлик урф-одатлари ва анъаналарини кўрсатиб беради. Мазкур ҳужжатли фильм ARTE Европа каналида намойиш этилади.


Футбол уйга қайтмоқдами? Англия футболидаги ислоҳотлар, Саутгейтнинг роли ва кейинги ўн йил фаворити ҳақида\nГарет СаутгейтЕвро-2020Англия миллий жамоаси\nҚизиқ парадокс, бугун финалда ўйнайдиган Англия миллий жамоаси турнир давомида энг кўп танқидга учраган жамоалардан бири. Ҳатто юлдузли Бельгия ёки Германия турнирни анча аввал тарк этган бўлса-да, у қадар босимни ҳис қилишмади. Гарет Саутгейт шогирдлари потенциалидан тўлиқ фойдалана олмаяпти, жуда кўп иқтидорли футболчилар бўлса-да, жамоа анча прагматик, эҳтиёткор ва хунук футбол намойиш этмоқда, дейишди нейтрал мухлислар.\nЧиндан ҳам, Санчо, Грилиш, Маунт, Рэшфорд, Стерлинг каби ўтган мавсум қаҳрамонлари бир таркибда нималарга қодир эканини кўриш қизиқ, лекин яна бир бошқа савол ўйлантиради – 55 йилда илк бор йирик турнир финалига чиққан Англия нималар қилди-ки, шу даражага келди? Ахир мураббийлар таркиб йиғиш учун «Саутҳэмптон» ёки «Эвертон»дан ўйинчи излаб юрганига кўп бўлмади-ку? Яқин яқингача ҳам АПЛ топ-клубларида инглиз футболчилари йўқ эди.\nҲозир вазият бошқача. Англия нафақат Евродаги энг юлдузли ва қимматбаҳо таркибга эга, балки бу футболчилар анча ёш ҳам. Ҳар бир топ-клубда мунтазам равишда тўп сураётган «тинэйжерлар» ҳам бор – «Сити»да Фоден, «Юнайтед»да Гринвуд, «Челси»да Маунт каби футболчилар ҳали ўз сўзларини айтишгани ҳам йўқ. Англия қандай қилиб бу даражага келиб қолди?\nАсрнинг дастлабки ўн йили, аввалги авлоднинг якунини эсланг: аввалига Стив Макларен бошчилигида Англия Евро-2008 йўлланмасидан қуруқ қолди. Кейин Фабио Капелло ҳам даври ўтган фахрийлар билан ҳеч нарса қилиб бўлмаслигини кўрсатиб берди – ЖЧ-2010да гуруҳдан зўрға чиққан инглизлар нимчорак финалда Германияга йирик ҳисобда ютқазди.\nКоул, Терри, Лэмпард, Жерард ва Фердинанд кабиларнинг даври ўтиб борар, уларнинг ўрни Дэнни Уэлбек ва Фил Жонс кабиларга қолаётганди. 2013/14 йилги Чемпионлар Лигаси гуруҳ босқичида 78 испан, 55 немис ва атиги 23 нафар инглиз футболчиси тўп сурган. Англия миллий жамоаси мураббийига қанчалик қийин бўлганини тасаввур қилаверинг. Ўша даврлар фонида Гарет Саутгейт бугунги авлод жаллоди ўлароқ, тайёр ошни пишира олмаётган ошпаздек кўриниши мумкин, лекин аслида айнан Саутгейт Англиядаги футбол ислоҳотларининг бош ижрочиларидан бири эканини кўпчилик билмаса керак.\n2010 йилда АФА катта ўзгаришлар амалга оширишга киришди. Ислоҳотлар билан «Милдсбро»дан истеъфога чиқиб, ФАда ривожланиш бўйича директор лавозимига ўтирган Гарет Саутгейт, шунингдек, Тревор Брукинг (ҳозирги директор), футболчилар ва мураббийларни ривожлантириш департаменти раҳбари Мэтт Крокер, ҳамда ФА техник директори Дэн Эшфортлар шуғулланишни бошлади. Табиийки, мамлакат футболи билан энг тепадан бошлаб қайғурилди: АПЛ президенти Ричар Скадэмордан тортиб Буюк Британия спорт вазиригача бир ёқадан бош чиқаришди.\nБиринчи қадам – Болалар футболидаги машғулотлар мазмуни ўзгарди\nАввало, ФА асосий муаммони тан олди – ёш инглиз футболчилари АПЛ клублари асосий таркибига кира олмаяпти ва рақобатда нафақат хорижий юлдузларга, балки ўртамиёна футболчиларга ҳам бой бермоқдалар. Қайғули факт – 2012/13 йилги мавсумда 21 ёшдан кичик инглиз футболчиларининг АПЛдаги вақти атиги 2,28 фоизни ташкил қилади. «Сити», «Челси», «Суонси», «Сток Сити» ва «Уиган» клублари сафида бу ёшдаги бирорта инглиз майдонга туширилмади. CIES (ФИФА тадқиқот маркази) маълумотига кўра, ўша мавсумда атиги 35 нафар 21 ёшдан кичик бўлган инглиз футболчиси майдонга тушган – 2005 йилдан буён энг паст кўрсаткич. 2005-йилларда инглиз жамоалари Европада анча етакчи ўринларда бўлишгани, биз қараётган мавсумда эса, АПЛ еврокубокларда Бундеслига ва Ла Лигадан анча ортда қолиб кетганини ҳисобга олсак, вазият янада оғир бўлганини тан олишга мажбурмиз.\nАввалига ҳаммаси осон йўлдан кетаётгандек эди, масалан АПЛ клубларига қайдномада ўз тарбияланувчиларига эга бўлиши кераклиги борасидаги лимит ҳақида сўз борди. Лекин кейинчалик барча эътибор болалар футболига қаратилди ва лимит анча юмшади: ҳозирда клублар ўз тизимида уч йилдан ортиқ шуғулланган ёш футболчини тарбияланувчи сифатида қайдномага кирита олади.\n2012-14 йилларда Англияда ёшларни тарбиялаш борасида радикал ислоҳотлар рўй берди. Бу ўзгаришлар икки асосий ҳужжат пойдевори устига қурилди.\nПремьер Лига элита тоифадаги футболчиларни ривожлантириш режаси (Premier League Elite Player Performance Plan)\nАнглия ДНКси (England DNA)\nФА тадқиқотларига кўра, инглиз футболчилари ҳаддан ташқари кам шуғулланиши маълум бўлди. 21 ёшга бориб, 7 ёшдан бошлаган футболчи ўртача 3760 соат машғулот ўтаса, испанларда бу кўрсаткич 4880 соатга, французларда 5740, нидерландиялик ўсмирда 5940 соатга тенг. Бошқа солиштирув ҳам бор: Англияда ўртача 15 ёшли сузувчи ҳафтасига 15 соат шуғулланади, шу ёшдаги футболчи эса, атиги беш соат.\nМуаммо турнирларнинг сифатида: инглиз ёшлари жуда кам четга чиқишади, халқаро ўйинлар кам, умуман ФА фикрига кўра, улар босим остида ўйнашга тайёр эмас. Футбол Ассоциацияси бу муаммони машғулотлар сонини ошириш ҳамда янги турнирлар ташкил қилиш билан ечишга ҳаракат қилди. Қизиқ томони, турли ёш тоифаларидаги умумий сони 212дан ортиқ бўлган бу турнирлар ниҳоятда хилма-хил бўлиб, гўёки, FIFA симулацияси режимларига ўхшайди – футболчиларга нафақат ўйин вақти тақдим этилади, балки муайян жабҳаларда маҳоратни ошириш имконини беради.\nМасалан, ФА томонидан энг муҳим ва ўтиш даври ҳисобланган 12-16 ёш тоифасидаги турнирларга эътибор қаратайлик:\nU-13 миллий кубоги – уй ва сафар тизимида ўйнаш имконияти бор.\nФутзал турнирлари – мини форматдаги мусобақалар ёрдамида футболчи техник томондан ривожланиши ва якка-якка ҳолатларда тез қарор қабул қилишни ўрганиши мумкин.\nU-15лар учун Floodlit Cup турнири – турли оғир шароитлар таъминланади. Болалар ноқулай об-ҳавода ва ўта ёруғ прожекторлар остида ўйнайдилар.\nPower Play – худди футзал турнири каби, аммо баланд мусиқа ҳам қўйилади. Ўйин пайтида кутилмаганда баланд мусиқа янграй бошлаб, футболчиларнинг диққатини бўлишга ҳаракат қилинади. Мусиқа пайтида урилган голлар иккита ҳисобланади. Бундай ўйинлар футболчиларнинг концентрациясини оширишда ёрдам беради.\nАПЛ ҳам бу жараёнларда фаол қатнашди. Лига Bio-Banding дастурини ишга туширди, унга кўра ҳар йили болаларнинг биологик ёшига кўра танлаб олиш имконини берувчи турнирлар ташкил қилинади. Шунчаки, маълум ёш тоифалари жамланмасдан, болаларнинг жисмоний ривожланишига қараб, биологик ёши эътиборга олинади. Бу айниқса, йилнинг иккинчи ярмида туғилиб, йилнинг бошида туғилган тенгқурларига нисбатан қийналадиган болалар учун муҳим. Кичик ёшларда ярим-бир ёш ҳам катта аҳамият касб этиши турган гап.\nБундан ташқари, Премьер Лига EPPP (Premier League Elite Player Performance Plan) лойиҳалари учун ҳар тўрт йилда 320 миллион фунт ажратишга ваъда берди ва резерв жамоалари чемпионати ўрнига АПЛ U-21ни тузиш таклифини берди. 2012 йилдан бери ўйналаётган бу турнир аввалгисидан фарқ қилади. Биринчидан, бу энди ҳудудий эмас, миллий, бутун Англия учун турнир, иккинчидан, фақат уч нафар 21 ёшдан ўтган футболчини тушириш мумкин, холос. Илгари клублар захирада қолиб кетган футболчиларни формада ушлаб туриш учун ўйнатишарди. Учинчидан, ўйинлар асосий стадионларда, мухлислар кўз ўнгида бўлиб ўтмоқда – табиийки, ёш футболчилар учун керакли тажриба.\nИккинчи қадам – барча терма жамоалар ўртасидаги боғлиқлик юқори босқичга олиб чиқилди\n2014 йилдан ислоҳотларнинг кейинги босқичига ўтилди. Эшфорт, Саутгейт (у пайтда ёшлар миллий жамоаси мураббийи) ва Крокер DNA England (Инглиз ДНКси) режасини ишлаб чиқишди. EPPP асосан клублар даражаси ва футболчининг 16 ёшгача ривожланиб боришини қамраса, DNA England унинг мантиқий давоми бўлиб, U-15дан бошлаб, барча ёш тоифалардаги терма жамоалар номзодларини ўз ичига олади. Бу ерда асосий беш савол муҳим:\n5. Жамоани қандай қувватлаймиз? (спорт илми ва тиббиётни ривожлантириш)\nБу ерда энг муҳими, ўйин услуби. Инглизлар ўз тизимларининг мукаммал эмаслигини тушуниб етдилар: кучли ва тезкор атлетлар етиштириш мумкин, аммо...\n«Агар Хави ва Иньеста инглиз футбол тизимида улғайган бўлишганида, мана шундай буюк футболчилар бўлиб етишармиди? Мен бунга ишонмайман», – деганди Саутгейт.\nТаҳлилчилар етти асосий футбол мамлакатларини ўрганиб чиқиб, тайёрланиш методлари ва терма жамоа муваффақиятларидаги боғлиқликни топишга уринди. Маълум бўлишича, таркибида техникаси юқори футболчилар кўп бўлган жамоалар кўпроқ совриндор бўлар экан. Испания, Бельгия каби мамлакатларга эргашиб, инглизлар ҳам болалар футболида 11га 11 ўйинлардан воз кечдилар ва майдон ўлчамларини кичрайтирдилар. Энди ҳар бир бола кўпроқ тўп билан муомала қилади. Умумий машғулотнинг ҳам камида 70 фоизи тўп билан кечади – бу ҳам мажбурий талаб.\n«Аслида барча ёш тоифаларидаги терма жамоалар ягона услубда тайёрланиши керак. Уларни фақат футболка размерлари фарқлаб турсин», – дейди кўпинча Эшфорт.\nДастлабки даврларда ғоявий йўлбошчи Гарет Саутгейт эди. У дарҳол ўзининг U-21 жамоасини миллий жамоа услубига мослаштириб, таркибга тўп билан ишлашда маҳоратли бўлган ижрочиларни жалб этди. Жесси Лингард, Том Кэррол ва Уилл Ҳюзни. Шунингдек, Саутгейт кичик ёшдаги жамоаларга ҳам ёрдам берди. «Гарет бизнинг турнирларимизга келиб, томоша қиларди», – деб эслайди U-16 мураббийи Дэн Миккише, - «айнан шундай турнирларнинг бирида у илк бор Трент билан танишганди».\nМеваларни 2016 йилгача кутишга тўғри келди. Майда Саутгейт жамоаси Пикфорд ва Лофтус Чиклар билан Тулондаги турнирда ғалаба қозонди, декабрда эса, U-16 Флоридада Бразилия ва АҚШ жамоаларини ютиб, Nike совринини қўлга киритди. Бу ғалабалар янги тизимдаги илк ютуқлар бўлиб, шундан сўнг инглизлар танлаган йўлларига янада амин бўла бошладилар.\nУчинчи қадам – Инфратузилмани яхшилаш\nИнфратузилмадаги ўзгаришлар болалар футболидан ҳам кўра кенгроқ ва каттароқ. Шартли равишда уларни учга бўлиш мумкин:\nОммавий спорт шароитларини яхшилаш;\nАнглия терма жамоаси учун Миллий марказни ташкил қилиш.\nФА 2012 йилда сўровнома ёрдамида аниқладики, футбол билан шуғулланадиган инсонларнинг 84 фоизи асосий муаммо сифатида шароитларни айтар экан. Лондонда мамлакат аҳолисининг 16 фоизи истиқомат қилади, аммо жами футбол объектларининг атиги 3 фоизи Лондонда жойлашган. Бутун Ливерпулда фақатгина бир дона юқори сифатли тўлиқ футбол майдони бор ва у ҳам «Ливерпуль» футбол клубига тегишли. ФАнинг баҳолашича, 1,5 миллион инглиз футбол ўйнашни истайди, лекин майдон йўқ. «Аксарият болалар чанг ва лойдан иборат бўлган, нотекис ерларда ўйнашади ва у шароитларда техникани ривожлантириб бўлмайди», – деб ёзганди BBC Sport ўз тадқиқотларининг бирида.\n2013 йилда ФА ва АПЛнинг қўшма фонди ишга тушди ва кейинги уч йилда 102 миллион фунт «энг қуйи қатламлар»даги инфратузилмани яхшилашга йўналтирилди. Аслида шу каби фонд (Football Foundation) аввалдан бўлган, лекин клублар бу йўналишда пул сарфлагиси келмас, доим қисқартириш пайида бўлардилар. Қаранг, бир қараганда, умуман клублар учун ҳавога пул совуришдек туюлади, аммо узоқ истиқболда меваларини бермоқда. «Сити», «Челси», «Юнайтед», «Ливерпуль», «Арсенал» каби клублар Фоден, Маунт, Абраҳам, Гринвуд, Трент, Сака каби иқтидорларга эга бўлди, энди улар Испания ёки Франциядан катта суммаларга футболчи сотиб олишга ўн йил олдинги қадар муҳтож эмас.\nЯнги фонд клубларнинг хайрия дастурлари билан ҳам ҳамкорлик қилиб, энг қашшоқ худудларга энг юқори сифатли чим билан қопланган, ҳар бири 500 минг фунт турадиган стадионлар қура бошлади.\n«Бу пуллар мамлакатга катта наф келтиради», – деганди спорт вазири Элен Грант фонднинг очилиш маросимида, - «энди спортга олдингидан кўпроқ пул сарфланмоқда ва аввалгидан кўпроқ инглизлар спорт билан шуғулланишмоқда».\n«Фонд шаҳарларимиз учун фойдали» – дейди Ричард Скадэмор, - «у ерларда қашшоқ оилаларнинг спортга қизиқадиган лекин бунга шароит топа олмаган жуда кўп болалари бор. Айнан шу каби лойиҳалардан бўлган Kickz бизга Раҳим Стерлинг ва Уилфрид Заа каби футболчиларни тақдим этганди».\nEPPP’нинг яна бир бандларидан бири клуб академияларига тегишли. Бу борада Германиядан намуна олган ФА академияларни категориялаштирди. Академиялар ўнлаб пунктлар асосида 1дан 4 категориягача таснифланади. Юқори баҳо олиш жуда муҳим, чунки юқори категориядаги академия пастки академиядан иқтидорли футболчини осонлик билан қўлга кирита олади. Бунинг учун клуб билан келишиши шарт эмас, ФА томонидан белгиланган нархни тўлайди, тамом. Шу тариқа, энг иқтидорли футболчиларнинг категорияси, яъни шароити яхшироқ бўлган академияларга ўтиши енгиллаштирилган бўлса-да, айнан шу қоидага қаршилар кўп. Зеро, топ-клублар академиялари ўз молиявий имкониятларидан фойдаланиб, осонлик билан энг яхши футболчиларни олиб қўйишлари осон бўлиб қолган. Тўғри, яна бир қоида бор – боланинг янги академиясининг уйидан узоқлиги бир соатлик йўлдан ортиб кетмаслиги керак.\nАммо тескари мисоллар ҳам кўп. Масалан, энди кичикроқ клублар ҳам категорияда юқорига чиқиш учун академияни яхшилашга киришдилар. «Кристал Пэлас» реконструкция учун 20 миллион фунт сарфлади, «Бёрнли» 10,6 миллионга ўқув маркази очди, ҳатто Лига 2даги «Мэнсфилд Таун» янги академия учун 2,5 миллион фунт ишлатди. Клублар бу инвестициялар ёрдамида келажакда миллионлаб фойда қилиш ёки катта трансфер харажатларини камайтириш мумкинлигини тушуниб қолди.\nИслоҳотлар 2012 йилдан бошланди, 2014 йилда иккинчи босқичга старт берилди. Инглизларнинг ЖЧ-2018 ва Евро -2020даги муваффақиятларини фақат болалар футболи билан боғлаш тўғри бўлмайди, албатта. Лекин қуйидаги рақамлар эътирофга лойиқ:\nСўнгги йилларда Англия барча ёш тоифаларда Европада етакчилик қилмоқда. 2017 йилда Англия икки жаҳон чемпионатини ютди: 17 ва 20 ёшлилар тоифасида. 19 ёшлилар тоифасида Европа чемпиони бўлди. U17 Евро финалига чиқиб, фақат пенальтилар сериясида ютқазди. U-21 Европа чемпионатида яримфиналда фақат пенальтилар сериясида ютқазди. U-18 жамоаси Тулонда нуфузли турнир ғолиби бўлди. Бутун футбол тарихида фақат икки мамлакат бир йилда ҳам 17 ҳам 20 ёш тоифасида чемпион бўлган. 2017 йилда Англия ва 2003 йилда Бразилия.\nАввалги авлодлардан фарқли ўлароқ, бугунги ўсмир юлдузлар юқори даражада ҳам давом этмоқдалар. U-17дан Санчо, Фоден, Ҳадсон Одои ва Эйнжел Гомес (Португалия чемпионатида яхши ўйнамоқда), U-19 Европа чемпионларидан Маунт, Рис Жеймс, Сессеньон, U-20 жаҳон чемпиони бўлганлардан Томори, Кэлверт-Льюин, Лукман, Ҳендерсон ва Мэйтленд-Найлз.\nАПЛ ҳам ўзгармоқда. 2020/21 мавсумида ҳар 10 футболчидан 4 нафари Англия терма жамоасига номзод бўла олишади. Сўнгги 12 йилдаги энг яхши кўрсаткич. 2019/20 мавсумидан буён U-23 инглиз футболчилари умумий вақтнинг 15 фоизини олмоқда, сўнгги беш йилдаги энг яхши кўрсаткич. CIES таъкидлашича, Лигада ёш футболчиларнинг умумий сони сезиларли ошмаган бўлса-да, уларнинг аҳамияти ошган. Буни биз айнан юқори ўринлардаги клублар сафида инглизлар сони ошганидан ҳам кўришимиз мумкин.\nБундан ташқари, ёш футболчилар британ футболи қобиғида ўралашиб қолмасдан, осонлик билан бошқа лигаларда ҳам ўзларини кўрсата олмоқдалар. Ижара шартномалари ёрдамида Лукман (Лейпциг), Нелсон (Ҳоффенҳайм), Санчо (Боруссия) каби футболчилар Бундеслигада ўсдилар. Ҳимоячи Жонжо Кенни «Шальке»да яхши мавсум ўтказди. Райан Сесеньон Моуриньодан сўнг, «Ҳоффенҳайм»да эски даражасига қайта бошлади. Жуд Беллинҳэм дортмундликлар сафида ЕЧЛ плей-оффларида асосий таркибда тушмоқда. Томори бир мавсумда «Милан»да ўзини кўрсатиб, 28 миллион еврога трансфер қилиняпти. Инглизлар йилдан йилга рақобатбардош бўлиб бормоқдалар. Яқин йилларгача ёш инглизлар нидерландиялик ёки испаниялик тенгқурларига ютқазиб қўйишарди.\nЕвро-2020да Англия энг ёш таркиблардан бирига эга – 24,8. Фақат Испания ва Туркиянинг таркиблари ёшроқ эди. Миллий жамоанинг асосий юлдузлари – Стерлинг, Кейн, Пикфорд, Уокер ва Магуайр 25-30 ёшлар орасида, яъни ислоҳотлар бошланаётганда бу футболчилар катталар футболига кириб келаётган эди. Бугунги асосий таркиб футболчилари ичида фақат Мейсон Маунтни тўлақонли ислоҳотлар меваси дейишимиз мумкин.\nАммо жуда кўп ёш иқтидор эгалари ҳам шу сафда борки, уларнинг айримлари Саутгейт билан Еврода қатнашмоқда ва мураббий ҳозирча улардан фойдаланмаяпти. Айримлари эса, катта эҳтимол билан кейинги циклларда пайдо бўлишади. Улар – янги асрда туғилган юлдузлар: Мэйсон Гринвуд (ислоҳотлар бошланиш пайтида 10 ёшда бўлган), Санчо (11 ёш), Фоден (12 ёш), Сака (11 ёш) Беллинҳэм (9 ёш), Дин Ҳендерсон (12), Ҳадсон-Одои (11), Кертис Жонс (12). Яна «Бавария»да порлаётган 18 ёшли Жамал Мусиалу ҳам бор, у ҳам инглиз футбол тизимида тарбияланди, аммо терма жамоа сифатида Германияни танлади.\nБу авлодда бирорта ҳам шармандали натижалар йўқ. 2021 йилнинг баҳорида The Athletic салоҳияти энг юқори бўлган 20 нафар ёш иқтидорлар бўйича ҳисобот тайёрлади ва у ерда 13 футболчи англиялик.\n2013 йилда ФАнинг янги раҳбари Грег Дайк ислоҳотларнинг асосий мақсадини эълон қилганида, Евро-2020 ярим финали ва Қатардаги ЖЧда ғалаба қозонишни айтганди.\nСаутгейт бугуноқ ўша режани ортиғи билан бажариши мумкин. Гап унда эмас. Бундай турнирларда ғалаба қозонишнинг йўллари, мисоллари кўп. Ҳамма чемпионлар ҳам саккиз йил кутишмаган-ку, тўғрими? Лекин юқоридаги ислоҳотларнинг ютуғи бошқа жойда: 55 йилда илк марта катта турнир финалига чиққан Англия танқид остига олиняпти, бутун салоҳиятдан тўлиқ фойдалана олмаётган мураббий сифатида Саутгейт танқидга учрамоқда. Тасаввур қиляпсизми? Бундай пойдевор, бундай муносабат билан энди Англия нафақат бу турнирда, балки келажакда яна бир нечта йирик турнирларда асосий фаворит бўлиб келаверади, Мана буниси каттароқ ютуқ. Мана буниси тизимли, оғир ва ҳалол меҳнатнинг самараси. Қойил қолиш керак.


Муҳтожларга ёрдам кўрсатайлик » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » Муҳтожларга ёрдам кўрсатайлик\nМуҳтожларга ёрдам кўрсатайлик\nЎзбекистоннинг барча ҳудудларида аҳолининг турмуш даражасини янада яхшилашга, ижтимоий-иқтисодий соҳалар ривожига алоҳида эътибор қаратилмоқда. Жиззах вилоятида ҳам ана шундай тадбирлар кўлами кенгайиб бормоқда.\nЖумладан, учинчи сектор ишчи гуруҳи ва мутасаддилари сектор ҳудудида сайёр қабул ўтказиб аҳолини қийнаб келаётган муаммоларини ўрганишди. Кам таъминланган оилалар, ёлғиз кексалар, ногиронлар холидан хабар олинди. Зафаробод тумани, “Нурафшон” маҳалла фуқаролар йиғинида яшовчи Нилуфар Акрамова оилавий шароитининг оғирлиги, турмуш ўртоғининг хасталиги туфайли азият чекмоқда. Турмуш ўртоғи Жамолиддин Пурматов “оққон” хасталигига чалинган. Унинг даволаниши учун, яъни, Ҳиндистонда малакали шифокорлар кўригидан ўтишига 25 минг АҚШ доллари керак.\nАйни вақтда у ижтимоий ёрдамга муҳтож. Шу боисдан Нилуфар Акрамовага ёрдам кўрсатиш истагида бўлганлар (99 355-32-15, 91 595-70-03) телефон рақамларига қўнғироқ қилиб,соховатешалик қилишлари ёки 8600 0210 4251 4243 пластик картасига моддий ёрдамини кўрастиши мумкин. Муҳими, бу ишга ҳисса қўшганлар савоб ишга қўл урган бўлади.\nКелинг, азиз юртдошлар бир ҳамюртимизнинг мушкулини осон қилишга ҳисса қўшайлик!\nИшчи бошлиғини пичоқлади


Устозга мактуб: «Газеталар ўладими?»\n12.11.2018 20:22 0 2911\n«Биламан, мактуб ёзиш аллақачон урфдан қолган. Самарқанд билан Тошкент орасини ҳуштак тезлигида босиб ўтиш мумкин бўлган, телефон орқали нафақат гаплашиш, балки кўзни кўзга қадаб кўришиш имкони мавжуд бир замонда ва, айниқса, «Фейсбук» дегич ижтимоий тармоқда анчайин фаол сиздек инсон билан суҳбатлашиш усуллари бисёр пайтда мактуб битишим кимларгадир эриш туюлиши тайин. Аммо бу борада ҳам ўзингиз устозсиз. Қолаверса, адашмасам Ғафур Ғулом айтган бўлса керак, «Бир-бирларингга хат ёзинглар йўқса, сайланмаларингнинг охирги томи бўлмайди», қабилидаги ҳазиломуз насиҳатга амал қиляпман.\nЭсингизда бўлса, 80-йиллар охирида «Ўзбекистон адабиёти ва санъати» газетасида Шукур Холмирзаев катта бир баҳсни бошлаб берган эди. «Адабиёт ўладими?» деган савол кўплаб мунозараларга сабаб бўлганди. Очиғи, у пайтлари ўспирин бола эдим, билдирилган фикр-мулоҳазалар, хулосалар моҳиятини яхши тушунмаганим тайин. Бироқ биз «Адабиёт яшаса – миллат яшайди», дея ҳайқирган Чўлпон сингари маърифатпарварлар ижоди билан танишишни бошлаган эдик. «Қайта қуриш ва ошкоралик» аталмиш эпкинлар тафаккуримизни шамоллатаётган пайтлар эди. «Адабиёт ўладими?» деган савол ўта мантиқсиздек туюлган ўшанда менга: ахир бола эдим.\n«Хулоса қилганлар ҳам бор: газета-динозавр, – бу қандайдир номаълум тур. Қачон пайдо бўлганиям номаълум ва у албатта, йўқолиши керак! У соғиб бўлинган сигир. Икки аср сут берди ахир, қариди-да! Ахборотни энди ТВ, радио, интернет ҳам бера олади», деб ёзибди Исомиддин. Албатта, бу зарда бежизга эмас. Сўнгги пайтда интернет нашрларда, ижтимоий тармоқларда «Газетанинг ўлими» (журналлар ўлмас экан, устоз) хусусидаги башоратлар урчий бошлади. Жамиятда муайян фикрни шакллантиришда интернет нашрлар ва ижтимоий тармоқларнинг ўрни қай даражада эканини «Араб баҳори» орқали яхши биламиз. Тан олиш керак, омма орасида, Исомиддин Пўлатов айтганидек, «Газетафобия» шаклланиб улгурди. Тез орада «обуна» сўзини ишлатган одам жазоланса, ҳайрон ҳам қолмасам керак.\nШундай хасталик борки, унга чалинган инсон ҳаёти муқаррар ўлим билан тугайди. Хасталикнинг номиданоқ ўлим иси келади. Уни ижтимоий касаллик дейишади. Жамиятдаги тубанлик, ахлоқсизлик, калтабинлик, маънавий қашшоқлик, эътиқодсизлик туфайли пайдо бўлади бу касаллик. Газетанинг муқаррар ўлимини башорат қилаётганлар эҳтимол уни ҳам ана шундай бедаво дардга чалинган деб ўйлар (Чунки бошқа хасталикларни даволаса бўлади-да). Агар улар башорат қилаётгандек «газета ўлса», демак уни хароб қилган касалликнинг номи – ижтимоий дард. Ўлмаса, башоратчилар оддий лўттибозлардир.\nУстоз, ота-онам ўқитувчи бўлгани боис, почтачи уйимизга маҳаллий ва республика нашрларидан ташқари, «Крестянка», «Биология в школе», «Химия в школе», «Человек и природа», «Огонёк» сингари журналларни ҳам олиб келар эди. Ўзгача бир ҳавас билан қараб турган тенгдошларимнинг кўз ўнгида бир даста газета ва журналларни қучоқлаб уйга кириб кетардим. Кимнинг уйига нечта газета-журнал келишини санаб чуғурлашардик. Бола тасаввуримизда хонадонларга кираётган газета ва журналлар ўша оиланинг нуфузини, обрўйини белгилаб берадиган мезон эди. Ота-онамни кимдир обуна бўлишга мажбур қилганми, йўқми билмайман аммо бир гал «Нега қўшнимиз «Муштум» олади-ю, биз олмаймиз», деб жанжал қилганим, уларни «Муштум» журналига обуна бўлишга мажбур қилганим эсимда.\nЮришларимиз чоғида фалон газетага обуна бўлганман, хонадонимга фалон журнал келади, деган бирорта одамни учратмадим. Биз – ишчи гуруҳ аъзолари ҳам бирор бир кишидан нега газета-журнал ўқимайсиз, деб сўрамадик. Ваҳоланки, вазифамиз фақат кўчага шағал ётқизиш, симёғоч ўрнатиш, сув қувурлари тортиш, кредит ундириш каби муаммоларни ҳал қилиш эмас, оилалардаги ижтимоий-маънавий муҳитни ўрганиш ҳам эди. Маънавий муҳит қандайлигини эса кўриб турибмиз: кундан-кунга кўпаяётган оилавий ажрашишлар, ўз фарзандининг қотилига айланаётган оналар, номусини арзон гаровга пуллаётган қизлар, бир-бирини пичоқлаётган ёшлар...\n«Фейсбук» ижтимоий тармоғида Навоий вилоятидаги нуфузли бир касб-ҳунар коллежида ишлайдиган ўқитувчи билан дўстлашдик. Шеъриятга қизиқар экан. «Оила ва жамият»да ишлашимни билиб, газета ўқимаслигидан хижолат бўлди. Эртасига «Газетангиз менга жуда ёқди. Жиддий муаммоларни кўтарар экансизлар. Ёшлар тарбияси борасида менинг ҳам ўз фикр-мулоҳазаларим бор, сизларга ёзиб турсам бўладими?» – деди. Коллеж газетага обуна бўлган, кутубхонада тахлами ҳам бор экан.\nУстоз, мен «Газета ўладими, қоладими...» деган баҳсга қўшилмайман. Бу эсли-ҳушли одамнинг гапи, деб ҳам билмайман. Ўша, ўсмирликдаги хулосам – хулоса: «Оиланинг маънавияти унга кириб бораётган газета ва журналлар, бу хонадонда ўқилаётган китоблар билан ўлчанади. Маънавий таназзулдан қутилишнинг йўли – ўқиш. Матбуотнинг вазифаси эса жамиятдаги талотўплар, урҳо-ур, сола-соллардан хабардор қилиш эмас, иллатнинг илдизини аниқлаш, унга қарши курашиш, миллатнинг маънавиятини юксалтириш, миллий қадриятларни соф ҳолда асраб қолишдан иборат. Бу менинг гапим эмас. Буни сизлар – устозлар ўргатгансиз бизга.\nЖамият 12/10, 11:25


Президент миллий авиакомпанияда чипталар нархини арзонлаштириш вазифасини қўйди — Sof.uz\nЖАҲОН 101,547,551 73,457,879 2,187,027\nПрезидент миллий авиакомпанияда чипталар нархини арзонлаштириш вазифасини қўйди\n10.12 00:54 252 Ўзбекистон\nПрезидент видеоселекторида туризмни ривожлантириш ва спортни оммалаштириш масалалари муҳокама қилинди.\n9 декабрь куни президент Шавкат Мирзиёев раислигида туризм ва спорт соҳаларида амалга оширилаётган ишлар ҳамда келгуси йилдаги вазифалар муҳокамаси юзасидан видеселектор йиғилиши ўтказилди.\n«Ўзбекистонда туризм иқтисодиётнинг стратегик тармоқларидан бири сифатида ривожлантирилмоқда. Қатор фармон ва қарорлар асосида бу соҳадаги шароитлар кенгайтирилмоқда. Хусусан, фуқароларидан юртимизга виза талаб этилмайдиган мамлакатлар сони 9тадан 86тага етказилди, 53та давлат учун «электрон виза» тизими жорий этилди. Туризм учун қийин бўлган жорий йилда соҳадаги субъектлар ҳар томонлама қўллаб-қувватланди, уларга субсидия ва ссудалар берилди», дейилади президент матбуот хизмати хабарида.\nТанқидий руҳда ўтган йиғилишда коронавирус пандемияси шароитида ёндашувларни қайта кўриб чиқиб, мамлакатимизнинг туризм салоҳиятини тиклаш ҳамда ривожлантириш чора-тадбирлари муҳокама қилинди.\nКелгуси йилда 1,7 миллион хорижий, 7,5 миллион маҳаллий сайёҳларни жалб қилиш, туризм хизматлари экспортини 370 миллион долларга етказиш мақсад қилинган. Бу борада энг катта манба, аввало, зиёрат туризмидир. Юртимизда ислом динига оид кўплаб зиёратгоҳлар, яҳудийлик, буддавийлик ёдгорликлари бор. Бу имкониятдан фойдаланиб, 700 минг зиёратчини жалб қилиш ва 130 миллион долларлик хизматлар экспортини таъминлаш мумкин.\nШу боис келгуси йилдан Европа мамлакатлари, Малайзия, Индонезия, Покистон, Таиланд, Япония каби давлатлар билан авиақатновларни босқичма-босқич тиклаш, янги рейсларни йўлга қўйиш бўйича кўрсатма берилди. Миллий авиакомпанияда чипталар нархи баландлиги танқид қилиниб, уни арзонлаштириш вазифаси қўйилди.\nСоҳадаги ишларни мувофиқлаштириш мақсадида Бош вазир ўринбосарлари раҳбарлигида Идоралараро комиссия тузилиши белгиланди. Ушбу комиссия авиапарвозларни ташкил этиш, уларга рухсат олишни соддалаштириш, қатновлар географиясини кенгайтириш ва аэропорт хизматларини яхшилаш бўйича тизимли шуғулланади.\nҲудудларда ҳали етарлича ўрганилмаган, сайёҳлар жалб этилмаган қадамжолар кўплиги таъкидланди. Маданият вазирлиги, Дин ишлари бўйича қўмитага 300та маданий мерос объекти ва зиёратгоҳни реставрация қилиш вазифаси қўйилди.\nБуюк олим Абу Мансур Мотуридий мақбараси ва унинг яқинида дафн этилган 8 буюк уламо қадамжосини дунёда 170 миллиондан зиёд издоши бўлган мотуридия таълимотининг зиёрат марказига айлантириш мумкинлиги таъкидланди.\nЙиғилишда Самарқанд вилояти ҳокимлигига шу борада кўрсатмалар берилди. Бухоро вилоятида ислом дини ва минтақадаги дин намояндалари тематик хиёбони лойиҳасини ишлаб чиқиш зарурлиги айтилди.\n«Ўзбекистон бўйлаб саёҳат қил!» номли ички туризм дастури келгуси йили изчил давом эттирилади. Бунинг учун Рўза ва Қурбон ҳайитлари, Наврўз, Мустақиллик куни ва Янги йил байрамлари даврида қўшимча дам олиш кунлари белгиланмоқда. Шунингдек, номавсумий саёҳатлар учун Ички туризм ойлиги, ҳафталиги ва кунлари ташкил этилади.\nПрезидент пандемия сабабли туризм соҳаси учун 2020 йил охиригача берилган имтиёз ва преференцияларни 2021 йил охирига қадар узайтириш, аҳоли учун транспорт ва меҳмонхона хизматлари бўйича чегирмалар бериб, ички туризмни оммавий ташкил этиш муҳимлигини таъкидлади.\nВидеоселектор йиғилишида туристик масканлар ва инфратузилма объектларини кўпайтириш масаласига алоҳида тўхталиб ўтилди.\nТошкент вилоятининг Бўстонлиқ туманида бу борада ўнлаб лойиҳалар амалга оширилмоқда. Хусусан, «Амирсой» курортининг иккинчи босқичи, «Белдерсой-Чимён-Нанай» халқаро курорти, «Хўжакент» дор йўли, 29та меҳмонхона ва дам олиш масканлари қурилмоқда.\nУшбу тажриба асосида келгуси йилда туристик салоҳияти юқори бўлган 14та туман, Хонобод ва Ангрен шаҳарларида туризмни жадал ривожлантириш дастурини амалга ошириш чоралари белгиланди.\n25.01 22:11 3065\nКеча, 22:41 2613\n26.01 23:21 1962\n25.01 19:25 1516\nКеча, 21:38 1129\n18:07 176 Ўзбекистон\nБугун, 17:25 186 Жамият\nБугун, 17:19 47 Ўзбекистон\nБугун, 15:41 19 Тиббиёт\nБугун, 15:06 258 Ўзбекистон\nБугун, 13:34 185 Жаҳон


Аршнинг соясидан баҳрамандлар | FargonaZiyo.uz\nАршнинг соясидан баҳрамандлар\nIn: МАҚОЛАЛАР, РУКНЛАР, ҲАДИСИ ШАРИФ\nعَنْ أَبِى هُرَيْرَةَ رَضِيَ اللهُ عَنْهُ اَنَّهُ قَالَ:قالَ رَسُولُ اللهِ صَلِّى اللهُ عَلَيْهِ وَسَلَّمَ: سَبْعَةٌ يُظِلّهُمُ اللهُ فِى ظِلِّهِ يَوْمَ لاَ ظِلَّ إلّاظِلُّهُ إِمامٌ عَادِلٌ وَشَابٌّ نَشَأَ فِى عِبادَةِ اللهِ وَرَجُلٌ قَلْبُهُ مُعَلَّقٌ فِى الْمَسْجِدِ وَرَجُلانِ تَحَبَّا فِى اللهِ إِجْتَمَعا عَلَيْهِ وَتَفَرَّقا عَلَيْهِ وَرَجُلٌ دَعَتْهُ إِمْرَأَةٌ ذَاتَ حَسَبٍ وَجَمالٍ فَقَالَ إِنِّى أَخافُ اللهَ وَرَجُلٌ تَصَدَّقَ بِصَدَقَةٍ فَأَخْفَاها حَتّى لا يَعْلَمُ شِمَالُهُ مَا يُنْفِقُ يَمِيْنُهُ وَرَجُلٌ ذَكَرَاللهَ خالِياً فَغَاضَتْ عَيْنُهُ) مُتَّفَقٌ عَلَيْهِ)\nАбу Ҳурайра (Аллоҳ у зотдан рози бўлсин)дан ривоят қилинган ҳадиси шарифда Расули Акрам (соллаллоҳу алайҳи ва саллам) шундай марҳамат қилдилар: “Етти тоифа киишиларни Аллоҳ субҳанаҳу ва таоло ўз аршининг соясидан бошқа соя йўқ қиёмат кунида аршининг сояси остида соялантиради. Булар: Одил имом, Аллоҳнинг ибодатида ўсган йигит, қалби масжидга доим боғланган киши, Аллоҳ учун дўстлашган кишилар – улар Аллоҳ учун дўстлашиб, Аллоҳ учун ажрашадилар, гўзал ва насл насаб соҳибаси бўлган аёл (зинога) чақирганда – мен Аллоҳдан қўрқаман деб бормаган киши, ҳатто ўнг қўли берган нарсасини чап қўли билмас даражада садақасини махфий қилган киши, ҳеч ким йўқ жойда Аллоҳни эслаб кўз ёш тўккан киши” (Имом Бухорий ва Муслим ривояти).\n“Одил имом”, яъни адолатли раҳбар, бошлиқдир. Чунки халқнинг турмуши фаровон бўлиши, дунёнинг ободлиги, фуқароларнинг ҳаёти яхши бўлиши раҳбарларнинг адолатига боғлиқдир. Айтилишича: “Дунёнинг асоси тўрт нарса биландир: биринчиси олимларнинг илми билан, иккинчиси раҳбарларнинг адолати билан, учинчиси бойларнинг саховати билан, тўртинчиси эса фақирларнинг дуоси биландир”. Раҳбарнинг энг чиройли хулқи адолатли бўлишидадир. Зеро, Аллоҳ Қуръони каримда инсонларни адолатга буюриб, Наҳл сурасининг 90-оятида шундай марҳамат қилади: “Албатта, Аллоҳ адолатга ва яхшилик қилишга буюради”. Расуллуллоҳ (соллаллоҳу алайҳи ва саллам) ҳам адолатнинг савоби олий эканини билдириб: “Бир соат қилинган адолат – кундузлари рўзадорлик, кечалари бедорлик билан ўтказилган олтмиш йиллик ибодатдан афзалдур”, дея марҳамат қилганлар.\n“Аллоҳнинг ибодатида ўсган йигит”. Улар ёшликни ғанимат билган, ёшлик – инсон умрининг баҳори эканини англаганлар бўлиб, баҳорга қиёсланган умрнинг гуллаган вақтида ўйин-кулгу, бекорчилик фойдасиз ишлар билан машғул бўлиш ўрнига ибодат, илм олиш, касб-ҳунар эгаллаш йўлида ҳаракат қилиб, халқ ва юртга манфаат етказиш ниятида ёшликдан Аллоҳнинг ризосини кўзлаганлардир. Ҳадиси шарифда: “Албатта, Аллоҳ бекорчи ёш йигитни ёмон кўради”. Аммо ёшлик вақтидан илм ирфон ибодат билан машғул бўлса, у аршнинг соясида сояланади.\n“Қалби масжидга боғлиқ кишилар”. Булар беш маҳал намозни жамоат билан ўқишга одатланган ва ҳар доим фикру ёдида масжид бўлган кишилардир. Расулуллоҳ (соллаллоҳу алайҳи ва саллам) меърожга чиққан вақтларида Аллоҳ марҳамат қилди: “Эй Аҳмад, қоронғу кечаларда жамоат билан намоз ўқиш ниятида масжидга борувчиларга жаннатни хушхабарини беринг”. Сарвари ўзлари марҳамат қиладилар: “Кимки қалби масжидга боғлиқ ҳолда тонг оттирса, гўё қадр кечасини топган бўлур”.\n“Аллоҳ учун дўстлашганлар”. Улар Жаноб пайғамбаримиз (соллаллоҳу алайҳи ва саллам)нинг ҳадисларига амал қилган ҳолда фақат Аллоҳ учунгина дўстлашган кишилардир. Дўстликларида дунёвий ғаразлар обрў-эътибор ва мансабни кўзлаб эмас, фақат Аллоҳнинг ризосини кўзлаб дўст бўлганлардир. Чунки исломда дўстлик фақат Аллоҳ учун бўлмоқлигини Расулуллоҳ (соллаллоҳу алайҳи ва саллам) қуйидаги ҳадисда марҳамат қилганлар: “Аллоҳ учун дўст бўлинглар, Аллоҳ учун бировни ёмон кўринглар”. Шу сабаб ҳам Аллоҳ учун дўстлашган кишилар Аллоҳнинг Арши соясидан баҳраманд бўлурлар.\n“Гўзал ва обрўли аёл зинога таклиф қилганда, “Аллоҳдан қўрқаман” деб бу ишдан юз ўгирган, бош тортган киши”. Чунки Аллоҳ зинога яқин йўламасликни буюради. Гуноҳи кабира – катта гуноҳлар ичидан ўрин олган гуноҳ – бу зино. Зинодан ўзини сақлаган дўзахдан нажот топади. Расулуллоҳ (соллаллоҳу алайҳи ва саллам): “Аллоҳнинг ҳузурида кишини номаҳрам аёлга яқинлик қилмоқлигидан ортиқ гуноҳ йўқ” деб марҳамат қилдилар. Шуни таъкидлаш жоизки, зино фақат бир йўл билангина бўламайди, балки ҳар бир аъзонинг зиноси бор: тилнинг зиноси – ўзига ҳалол бўлмаган аёл билан ишқий муносабатда сўзлашмоқлик, қулоқнинг зиноси – фаҳш сўзларни эшитмоқлик. Кўзнинг зиноси – номаҳрам аёлларга назар солмоқлик кабилар. Исломда зинонинг қаттиқ қораланиши сабаби – зино бутун инсоният наслининг бузилишига сабаб иллатдир.\n“Ўнг қўли берган садақани чап қўли билмас даражада махфий эҳсон қилган киши”. Садақа бериш мўмин кишининг яхши фазилатларидан бири бўлиб, лекин агар у махфий тарзда қилинса, унинг савоби улкандир. Расулуллоҳ (соллаллоҳу алайҳи ва саллам): “Ким яширин садақа қилса, у дўзахдан омонда бўлади” деб марҳамат қилганлар. Бошқа бир ҳадисда эса: “Махфий қилинган садақа Аллоҳнинг ғазабини ўчиради” дейилган. Бу хусусда Қуръони каримнинг Бақара сураси 271-оятида шундай дейилади: “Агар садақаларни очиқ берсаларингиз, қандай ҳам яхши агар махфий қилиб фақирларга берсангиз, бас у сизлар учун яхшироқдир”. Уламоларнинг хулосалари шуки, фарз садақалар – закот, ушр садақаи фитрларни очиқ ойдин берган афзал аммо қолган нафл-ихтиёрий садақаларни махфий берган афзалдур.\n“Ёлғиз қолганда Аллоҳни эслаб, кўз ёш тўккан киши”. Аллоҳнинг зикри мўминлар учун энг аъло бўлган ибодат бўлиб, агар Аллоҳнинг зикри ҳеч ким йўқ жойда бўлса, риёдан холи бўлиб, қабулияти ҳақли бўлади. “Тили билан Аллоҳни зикр қилиб кўзидан ёш тўккан кишига жаннат бўлсин” дея Пайғамбаримиз марҳамат қилдилар. Бошқа ҳадисда эса: “Кимки Аллоҳдан қўрқиб пашшанинг бошича икки кўзидан ёш тўкканида ёши юзларига оқса, ҳеч қачон дўзах ўти унга етмайди” дейилган.\nАллоҳ барчаларимизни бу хислатларга муносиб айлаб, қиёматда аршининг соясидан жой олиш бахтини насиб этсин!\nPrevious Post: «Қараб турасиз, ҳали бу бола тилло товоқда ҳалво ейдиган бўлади»\nNext Post: Ҳадисларда жиноятни олдини олишга қаратилган эътибор